All Is Inter(national): Μαρτίου 2010\nΟ «Εμίρης του Καυκάσου» πίσω από τις επιθέσεις στη Μόσχα\nΟ Τσετσένος αυτονομιστής ηγέτης Ντόκου Ουμάροφ διεκδικεί την ευθύνη για τη διπλή επίθεση στο μετρό της Μόσχας τη Δευτέρα, που είχε ως αποτέλεσμα να σκοτωθούν 39 άνθρωποι.\nΜε βίντεο που ανάρτησε σε ανεπίσημη ισλαμιστική ιστοσελίδα, ο Ουμάροφ, που αυτοαποκαλείται «ο Εμίρης του Εμιράτου του Καυκάσου» δηλώνει ότι ο ίδιος προσωπικά έδωσε εντολή για τις επιθέσεις που έφεραν και πάλι τον τρόμο στην καρδιά της Ρωσίας.\n«Όπως όλοι γνωρίζετε, στις 29 Μαρτίου στη Μόσχα, πραγματοποιήθηκαν δύο ειδικές επιχειρήσεις για να καταστραφούν οι άπιστοι και για να σταλεί ένα μήνυμα στην Ομοσπονδιακή Υπηρεσία Ασφάλειας της Ρωσίας(FSB)».\nΈνας από τους σταθμούς του μετρό που επλήγησαν είναι σε απόσταση μόλις μερικών μέτρων από την έδρα της FSB.\n«Και οι δύο επιχειρήσεις πραγματοποιήθηκαν κατόπιν δικών μου εντολών και δεν θα είναι οι τελευταίες», προειδοποιεί ο Ουμάροφ στο βίντεο.\nΣήμερα πραγματοποιήθηκε διπλή βομβιστική επίθεση στο Νταγκεστάν, με αποτέλεσμα να σκοτωθούν τουλάχιστον 12 άνθρωποι.\nΠεριορισμό της εξουσίας των δικαστών προτείνει το κόμμα του Ερντογάν\n«ΠΡΟΣΟΧΗ» συστήνει ο τούρκος πρόεδρος Αμπντουλάχ Γκιουλ προς το κυβερνών κόμμα ΑΚΡ, το οποίο κατέθεσε χθες στο Κοινοβούλιο την πρότασή του για μερική αναθεώρηση του Συντάγματος παρά τις αντιδράσεις της αντιπολίτευσης και της δικαστικής εξουσίας. Επισήμανε μάλιστα ότι και ο ίδιος είχε αντίρρηση στην πρόταση για διορισμό δύο μελών του Συνταγματικού Δικαστηρίου από τον πρόεδρο.\nΜε τις τροποποιήσεις που προτείνει το κυβερνών κόμμα περιορίζονται οι εξουσίες των ανώτατων δικαστικών αρχών, καθίσταται πιο δύσκολη η απαγόρευση των πολιτικών κομμάτων από το Συνταγματικό Δικαστήριο και αλλάζει ο τρόπος διορισμού των ανώτατων δικαστών. Μέχρι όμως και την τελευταία στιγμή έγιναν αλλαγές. Η τελευταία έκπληξη ήταν ότι και ο αρχηγός του στρατού θα δικάζεται από το ειδικό δικαστήριο για ανώτατους αξιωματούχους του κράτους.\n«Το πακέτο αποσκοπεί στην ενίσχυση της δημοκρατίας», δήλωσε ο βουλευτής του ΑΚΡ Μπεκίρ Μποζνάγ αμέσως μετά την κατάθεση της πρότασης στο Κοινοβούλιο. Για να εγκριθεί η τροποποίηση αυτή του Συντάγματος χρειάζονται τουλάχιστον 367 ψήφοι, τις οποίες ωστόσο το κυβερνών κόμμα δεν διαθέτει. Με ψήφους 330 έως 367, η πρόταση πάει σε δημοψήφισμα, ένα σενάριο που φαίνεται πολύ πιθανό. Το δημοψήφισμα δεν αποκλείεται να διεξαχθεί πριν από το καλοκαίρι. Η ένταση όμως δεν αποκλιμακώνεται με την παραπομπή της πρότασης σε δημοψήφισμα. Το Συνταγματικό Δικαστήριο ενδέχεται να κληθεί να αποφασίσει αν οι τροποποιήσεις, οι οποίες προτείνονται είναι αντισυνταγματικές.\nΣυγγνώμη ζήτησε η Σερβία για τη σφαγή στη Σρεμπρένιτσα\n«Το Κοινοβούλιο της Σερβίας καταδικάζει με τους αυστηρότερους όρους έγκλημα που διαπράχθηκε κατά των Βόσνιων κατοίκων της Σρεμπρένιτσα τον Ιούλιο του 1995 [...] εκφράζοντας συλλυπητήρια και συγγνώμη γιατί δεν έγιναν όλα όσα έπρεπε για να αποφευχθεί αυτή η τραγωδία», αναφέρεται στο ψήφισμα.\nΗ απόφαση υιοθετήθηκε μετά από μακρά συζήτηση, που διήρκεσε 13 ώρες και μεταδόθηκε απ' ευθείας από την τηλεόραση.\n«Κάναμε ένα πολιτισμένο βήμα για πολιτικά υπεύθυνους ανθρώπους, που βασίζεται στην πολιτική πεποίθηση για το έγκλημα πολέμου που τελέστηκε στη Σρεμπρένιτσα» δήλωσε ο Μπράνκο Ρούζιτς, στο κόμμα του οποίου στη δεκαετία του '90 ήταν επικεφαλής ο Σλόμπονταν Μιλόσεβιτς.\nΤην πλήρη απαγόρευση της μαντήλας υπερψήφισε κοινοβουλευτική επιτροπή στο Βέλγιο\nΠρόταση νόμου που προβλέπει την πλήρη απαγόρευση, ακόμη και στο δρόμο, της ενδυμασίας που καλύπτει το πρόσωπο και ολόκληρο το σώμα (μπούρκα, νικάμπ) υπερψήφισε η Επιτροπή Εσωτερικών της Βουλής των Αντιπροσώπων του Βελγίου.\nΗ πρόταση νόμου ψηφίστηκε ομόφωνα από όλες τις πολιτικές ομάδες.\nΕάν η ψήφος επικυρωθεί από την Ολομέλεια του Κοινοβουλίου, το Βέλγιο θα γίνει η πρώτη ευρωπαϊκή χώρα που απαγορεύει πλήρως την μουσουλμανική μαντήλα, ακόμη κι όταν την φοράει κανείς στο δρόμο.\nΒάσει του νομοσχεδίου, τα άτομα που εμφανίζονται σε δημόσιο χώρο με ολόκληρο ή ένα μέρος του προσώπου τους καλυμμένο ή κρυμμένο από ένδυμα με τρόπο ώστε να μην μπορεί να αναγνωριστεί θα τιμωρούνται με πρόστιμο ή ακόμη και με ποινή φυλάκισης από μία έως επτά ημέρες.\nΕξαιρέσεις θα γίνονται μόνο σε εορταστικές εκδηλώσεις, όπως το Καρναβάλι και οι οποίες έχουν εγκριθεί με δημοτική απόφαση.\nΗ ψηφοφορία στην ολομέλεια αναμένεται να πραγματοποιηθεί στις 22 Απριλίου, σύμφωνα με κοινοβουλευτικές πηγές.\n«Είναι ένα πολύ ισχυρό σήμα που στέλνεται στους ισλαμιστές» σχολίασε ο βουλευτής των Φιλελευθέρων Ντενί Ντικάρμ, λέγοντας ότι είναι «περήφανος» επειδή το Βέλγιο είναι η πρώτη ευρωπαϊκή χώρα που τολμάει να νομοθετήσει σχετικά μ' αυτό το ευαίσθητο ζήτημα.\nΙρανός πυρηνικός επιστήμονας αυτομόλησε στις ΗΠΑ\nΈνας Ιρανός πυρηνικός επιστήμονας, τα ίχνη του οποίου είχαν χαθεί από τον Ιούνιο, αυτομόλησε στις ΗΠΑ, σύμφωνα με μέσα ενημέρωσης.\nΤο ABC News αναφέρει, μάλιστα, ότι συνεργάζεται με τη CIA στις προσπάθειες περιορισμού του ιρανικού πυρηνικού προγράμματος.\nΠρόκειται για τον Σαχράμ Αμίρι, ο οποίος είχε εξαφανιστεί κατά τη διάρκεια επίσκεψής του στη Σαουδική Αραβία. Σύμφωνα με πληροφορίες εργαζόταν σε ιρανικό πανεπιστήμιο, καθώς και στον Οργανισμό Ατομικής Ενέργειας του Ιράν.\nΤο Ιράν είχε τότε κατηγορήσει την Ουάσινγκτον ότι τον απήγαγε, αλλά η αμερικανική κυβέρνηση αρνήθηκε οποιαδήποτε ανάμειξη.\nΣύμφωνα με το ABC, φαίνεται πως οι αμερικανικές Αρχές έχουν διοργανώσει επιχείρηση σύμφωνα με την οποία προσεγγίζουν Ιρανούς επιστήμονες, μερικές φορές διαμέσου των συγγενών τους στις ΗΠΑ, για να τους πείσουν να αυτομολήσουν.\nΕπιτυχία στο CERN\nΤην απόλυτη ικανοποίησή τους για τη λειτουργία του τεράστιου επιταχυντή σωματιδίων στο κέντρο CERN, στα σύνορα Γαλλίας – Ελβετίας, εκφράζουν οι επιστήμονες που συμμετέχουν στο πρωτοποριακό και μεγαλειώδες πείραμα.\nΣκοπός των ερευνητών είναι να αναπαραστήσουν τη δημιουργία του σύμπαντος, όπως συνέβη πριν από 13 δισεκατομμύρια χρόνια, σύμφωνα με τις αρχές της θεωρίας του Big Bang.\nΟι επιστήμονες που συμμετέχουν στο πείραμα ξέσπασαν σε χειροκροτήματα στην κεντρική αίθουσα ελέγχου του CERN, όταν είδαν στις οθόνες των υπολογιστών τους ότι η πρώτη σύγκρουση σωματιδίων ήταν επιτυχής. Ελπίζουν τώρα ότι θα μπορέσουν να δώσουν κάποιες απαντήσεις σε ότι αφορά τη δημιουργία της ύλης και του σύμπαντος.\nΣεισμός 6,4 Ρίχτερ στην Ινδία\nΣεισμική δόνηση 6,4 βαθμών της κλίμακας Ρίχτερ σημειώθηκε στις 19:54 στα νησιά Andaman της Ινδίας.\nΌπως ανακοίνωσε το αμερικανικό σεισμολογικό ινστιτούτο το επίκεντρο του σεισμού εντοπίζεται 215 χιλιόμετρα βόρεια του Port Blair και το εστιακό του βάθος στα 45,4 χιλιόμετρα.\nΔεν υπάρχουν αναφορές για θύματα ή ζημιές.\nΕκατό Ινδοί ναυτικοί στα… χέρια Σομαλών πειρατών\nΠερίπου εκατό Ινδοί ναυτικοί συνελήφθησαν από Σομαλούς πειρατές, που κατέλαβαν «επτά με οκτώ» σκάφη, όπως ανακοίνωσε τη Μεγάλη Τρίτη προς το Γαλλικό Πρακτορείο μία ναυτιλιακή εταιρεία.\n«Πληροφορηθήκαμε το Σάββατο ότι επτά με οκτώ πλοία που είναι γραμμένα στα νηολόγιά μας καταλήφθηκαν από Σομαλούς πειρατές», δήλωσε ο Κάσαμ Αλι, ο πρόεδρος μίας εταιρείας εμπορικών πλοίων, που εδρεύει στο κρατίδιο Γκουζαράτ της δυτικής Ινδίας. «Αγνοούνται 80 με 100 ναυτικοί από τα πλοία αυτά», τόνισε και πρόσθεσε ότι «δεν υπάρχει πια επαφή με τα μέλη του πληρώματος».\nΤο υπουργείο Ναυτιλίας της Ινδίας κινητοποιήθηκε τη Μεγάλη Τρίτη για τον εντοπισμό των αγνοούμενων σκαφών και επιδιώκει να επιβεβαιώσει τον αριθμό των μελών του πληρώματος που φέρονται ως αγνοούμενα.\nΣύμφωνα με την ιστοσελίδα της εφημερίδας The Times των Ινδιών και το δίκτυο πληροφόρησης CNN-IBN, οκτώ πλοία που αναχώρησαν από την Σομαλία με προορισμό το Ντουμπάι καταλήφθησαν από πειρατές με πληρώματα από το ινδικό κρατίδιο Γκουζαράτ (δυτική Ινδία).\nΣύμφωνα με την εφημερίδα, που επικαλείται πηγές μη κατονομαζόμενες, κανένα αίτημα για λύτρα δεν έχει διατυπωθεί προς το παρόν.\nΚοινή δήλωση Χριστόφια-Ταλάτ\nΜε μία γενικού περιεχομένου κοινή δήλωση, αντί αναλυτικού «κοινού ανακοινωθέντος», στο οποίο να καταγράφονται οι ως τώρα συγκλίσεις και αποκλίσεις στις θέσεις των δύο πλευρών, ολοκληρώθηκε τη Μεγάλη Τρίτη η τρίτη φάση των απευθείας διαπραγματεύσεων για το Κυπριακό μεταξύ των ηγετών των δύο κοινοτήτων Δημήτρη Χριστόφια και Μεχμέτ Αλί Ταλάτ. Ο ειδικός σύμβουλος του γενικού γραμματέα του ΟΗΕ Αλεξάντερ Ντάουνερ, ο οποίος διάβασε στους δημοσιογράφους την κοινή δήλωση, απαντώντας σε ερώτηση, σημείωσε ότι η δήλωση των κυρίων Χριστόφια και Ταλάτ «δεν αποτελεί το ανακοινωθέν, αλλά μία απλή δήλωση». Από την πλευρά του, ο πρόεδρος της Κυπριακής Δημοκρατίας Δημήτρης Χριστόφιας επεσήμανε ότι δεν πρόκειται για κοινό ανακοινωθέν και διευκρίνισε «δεν μπαίνουμε σε καμία λεπτομέρεια». Οι διαπραγματεύσεις αναμένεται να επαναληφθούν μετά τις «προεδρικές εκλογές» στα Κατεχόμενα, που θα γίνουν στις 18 Απριλίου. Ωστόσο, δεν είναι βέβαιο ότι στη θέση του Τουρκοκύπριου διαπραγματευτή θα είναι και πάλι ο κ. Ταλάτ ή ο Ντερβίς Έρογλου, στον οποίο δημοσκόπηση, που δημοσιεύεται τη Μεγάλη Τρίτη σε τουρκοκυπριακές εφημερίδες, δίνει άνετο προβάδισμα περίπου 16 ποσοστιαίων μονάδων. Στην κοινή δήλωση αναφέρεται ότι οι δύο ηγέτες «είναι ενθαρρυμένοι από τη σημαντική πρόοδο, που έχει επιτευχθεί μέχρι τώρα στα κεφάλαια της Διακυβέρνησης και του Διαμοιρασμού Εξουσίας, της Ευρωπαϊκής Ένωσης και της Οικονομίας και εκφράζουν παράλληλα την πεποίθησή τους για επίτευξη μια συνολικής λύσης». Σε άλλο σημείο της δήλωσης, οι δύο ηγέτες εκφράζουν την πεποίθηση ότι το αμοιβαίο τους ενδιαφέρον για το κοινό καλό των Ελληνοκυπρίων και των Τουρκοκυπρίων, όπως και η θέλησή τους για μια συνολική λύση, θα τους οδηγήσει σύντομα στη συζήτηση και των υπολοίπων κεφαλαίων του Κυπριακού και στην κάλυψη των διαφορών, «ώστε μια αμοιβαίως αποδεκτή λύση να τεθεί σε ξεχωριστά και ταυτόχρονα δημοψηφίσματα». Επίσης, επισημαίνεται ότι οι διαπραγματεύσεις λαμβάνουν χώρα κάτω από την υπερισχύουσα αρχή της «συνολικής προσέγγισης», η οποία ερμηνεύεται ως ότι «τίποτε δεν θεωρείται συμφωνημένο αν δεν συμφωνηθούν όλα».\nΝεκρά βρέφη σε ποταμό της ανατολικής Κίνας\nΔεκαπέντε νεκρά βρέφη ανακαλύφθηκαν σε ποταμό της ανατολικής Κίνας, στα περίχωρα της πόλης Ζινίνγκ, όπου πιθανότατα απορρίφθηκαν από κάποιο γειτονικό νοσοκομείο, γράφει ο κινεζικός Τύπος.\nΌπως αναφέρουν αυτόπτες μάρτυρες, τα μωρά έφεραν βραχιολάκια με τις ημερομηνίες γέννησής τους και το όνομα της μητέρας, αλλά οι αρχές δεν έδωσαν τα στοιχεία αυτά στη δημοσιότητα, ενώ δεν έχουν ακόμη προσδιορίσει από ποιο νοσοκομείο προέρχονται.\nΜαρτυρίες αναφέρουν δε ότι ένα από τα πτώματα βρισκόταν μέσα σε πλαστικό σάκο που έφερε την επιγραφή «νοσοκομειακά απόβλητα».\nΣύμφωνα με την εφημερίδα Τα Νέα του Πεκίνου, οι αρχές έχουν ήδη ξεκινήσει έρευνα, ενώ εκτιμούν ότι τα νεκρά βρέφη μπορεί να προέρχονται από αποβολές ή να υπέκυψαν από κάποια ασθένεια. Οι υγειονομικές αρχές της πόλης Ζινίνγκ δεν έχουν μέχρι στιγμής προβεί σε κανένα σχόλιο.\nΧαστούκι στον Σαρκοζί η απόφαση για τη μπούρκα\nΤο Συμβούλιο της Επικρατείας της Γαλλίας προειδοποίησε σήμερα ότι η πλήρης απαγόρευση του ισλαμικού μανδύα που καλύπτει όλο το σώμα (μπούρκα) μπορεί να θεωρηθεί αντισυνταγματική.\nΗ συγκεκριμένη απόφαση αποτελεί πλήγμα για τον Γάλλο πρόεδρο Νικολά Σαρκοζί ο οποίος είχε ταχθεί υπέρ της πλήρους απαγόρευσης του ενδύματος.\nΤο Συμβούλιο έκρινε ότι ακόμη και μια περιορισμένη απαγόρευση, και όχι ολική, θα ήταν δύσκολο να εφαρμοστεί.\nΣύμφωνα με την απόφασή του, η πλήρης απαγόρευση θα μπορούσε να θεωρηθεί αντισυνταγματική και να βρεθεί ότι παραβιάζει την Ευρωπαϊκή Συνθήκη για την Προστασία των Ανθρωπινων Δικαιωμάτων και των Θεμελιωδών Ελευθεριών.\nΤο Συμβούλιο της Επικρατείας επισήμανε ότι «μόνο για λόγους δημόσιας ασφάλειας και για την καταπολέμηση του οικονομικού εγκλήματος» μπορεί να εξυπηρετήσει ως νομική βάση για την απαγόρευση της μπούρκας αλλά μόνο κάτω από ειδικές συνθήκες από άποψη χρόνου και τόπου».\nΎστερα από τη γνωμάτευση του Συμβουλίου, που αποφαίνεται για τη συνταγματικότητα των νόμων, θεωρείται απίθανο ο Σαρκοζί να προχωρήσει στην συζήτηση και ψήφιση σχετικού νομοσχεδίου με το οποίο θα απαγορεύει τη χρήση της μπούρκας στη Γαλλία.\n«Ο ολόσωμος μανδύας είναι αντίθετος στην αξιοπρέπεια των γυναικών. Η απάντηση είναι να τον απαγορεύσουμε. Η κυβέρνηση θα φέρει προς ψήφιση νομοσχέδιο που θα είναι σύμφωνο με τις αρχές της νομοθεσίας μας», επισήμανε ο Σαρκοζί στις 24 Μαρτίου, μετά την μεγάλη ήττα του κόμματός του στις περιφερειακές εκλογές.\nΠάνω από εκατό πολίτες αναγκάστηκαν να εκκενώσουν σήμερα τον κύριο καθεδρικό ορθόδοξο ναό στη ρωσική πρωτεύουσα μετά από προειδοποίηση για τοποθέτηση βόμβας μέσα στο ναό, μία ημέρα μετά την βομβιστική επίθεση αυτοκτονίας σε δύο σταθμούς του μετρό της Μόσχας όπου έχασαν τη ζωή τους 39 πολίτες.\n«'Αγνωστος τηλεφώνησε στην αστυνομία και ανακοίνωσε ότι έχει τοποθετηθεί βόμβα στον καθεδρικό ναό του Χριστού Σωτήρα», μετέδωσε το πρακτορείο Ιντερφάξ επικαλούμενο αξιωματούχο της αστυνομίας της Μόσχας.\n«Πάνω από εκατό εκκλησιαζόμενοι απομακρύνθηκαν από το ναό», πρόσθεσε η ίδια πηγή.\n«Σκοπός τους, κύριος σκοπός των τρομοκρατών είναι η αποσταθεροποίηση της κατάστασης στη χώρα και η πρόκληση πανικού...Για να ταπεινώσουμε αυτούς τους διαβόλους, θα πρέπει να ξεπεράσουμε τον πανικό και να πηγαίνουμε στις εκκλησίες», δήλωσε ο Βλαντιμίρ Βιγκουϊλάν\nΛίγες εβδομάδες μετά το σκάνδαλο του μαζικού θανάτου τίγρεων σε ζωολογικό κήπο της Κίνας, μια δεύτερη ανάλογη υπόθεση έρχεται στο φως. Τριάντα με 40 κουφάρια τίγρεων, λιονταριών και λεοπαρδάλεων που πέθαναν από ασιτία και ασθένειες ανακαλύφθηκαν θαμμένα σε ζωολογικό κήπο του Χαρμπίν.\nΌπως αναφέρει την Τρίτη το επίσημο κρατικό πρακτορείο Xinhua, οι υπεύθυνοι του Ζωολογικού Κήπου Βορεινού Δάσους έθαψαν κρυφά τα ζώα σε ένα λάκο βάθους τριών μέτρων που είχαν σκάψει πέρυσι.\nΠαραμένει ασαφές πόσα ακριβώς ήταν τα ζώα και πόσα πέθαναν, σύμφωνα όμως με τις πρώτες καταθέσεις των εργαζόμενων μόνο το πρώτο εξάμηνο του 2008 είχαν πεθάνει 14 αιλουροειδή, ανάμεσά τους και σπάνιες άσπρες (αλφικές) τίγρεις και λιοντάρια.\nΗ αποκάλυψη εγείρει ερωτήματα για τις συνθήκες διαβίωσης των ζώων στους 200 ιδιωτικούς ζωολογικούς κήπους που λειτουργούν σήμερα στην Κίνα -μόνο οι ζωολογικοί κήποι σε μεγάλες πόλεις όπως το Πεκίνο και η Σαγκάη λαμβάνουν κρατική χρηματοδότηση και ελέγχονται, αναφέρουν τα κινεζικά μέσα.\nΌπως αναμεταδίδει το Γαλλικό Πρακτορείο Ειδήσεων, υπεύθυνος για τη σίτιση των εκθεμάτων στο ζωολογικό κήπο του Χαρμπίν παραδέχτηκε ότι το 2007 η διοίκηση άλλαξε τη δίαιτα των ζώων προκειμένου να εξοικονομήσει χρήματα. Το μοσχαρίσιο και αρνίσιο κρέας αντικαταστάθηκε εν μέρει από κρέας και κόκαλα κοτόπουλου, ενώ σε κάποιες περιπτώσεις τα λιοντάρια ταΐζονταν με καλαμπόκι αντί για κρέας.\nΌταν τα ζώα άρχισαν να πεθαίνουν, οι υπεύθυνοι του κήπου άλλαξαν ξανά τα προγράμματα διατροφής, τα οποία όμως παρέμειναν κάτω από τα επίπεδα του υποσιτισμού.\nΠάντως ένας εκπρόσωπος του κήπου που διατηρεί την ανωνυμία του διέψευσε τις αναφορές και ισχυρίστηκε ότι τα αιλουροειδή πέθαναν από ασθένειες ή λόγω ηλικίας.\nΗ αποκάλυψη έρχεται περίπου δύο εβδομάδες μετά το σκάνδαλο του Ζωολογικού Κήπου του Σενγιάνγκ, όπου 13 σπάνιες τίγρεις της Σιβηρίας πέθαναν σε διάστημα λίγων μηνών κάτω από ύποπτες συνθήκες.\nΟι υπεύθυνοι του κήπου κατηγορούνται ότι τάιζαν τα αιλουροειδή μόνο με κόκαλα κοτόπουλου και ότι παρασκεύαζαν παραδοσιακά «τονωτικά» φάρμακα που περιείχαν με κόκαλα τίγρεων.\nΓιγάντιο υποθαλάσσιο ηφαίστειο απειλεί τη νότια Ιταλία\nΤα τοιχώματα του μεγαλύτερου υποθαλάσσιου ηφαιστείου της Ευρώπης είναι ασταθή και θα μπορούσαν να υποχωρήσουν «ανά πάσα στιγμή» προειδοποιούν οι γεωλόγοι. Η κατάρρευση του ηφαιστείου Μαρσίλι, ύψους 3.000 μέτρων, θα προκαλούσε τσουνάμι που θα σάρωνε τη νότια Ιταλία.\n«Οι τελευταίες έρευνές μας δείχνουν ότι το ηφαίστειο δεν είναι δομικά σταθερό -τα τοιχώματά του είναι εύθραυστα, ο θάλαμος μάγματος έχει πάρει μεγάλες διαστάσεις. Όλα αυτά μας λένε ότι το ηφαίστειο είναι ενεργό και θα μπορούσε να αρχίσει να εκρήγνυται ανά πάσα στιγμή» ανέφερε.\nΕνδεχόμενη κατάρρευση θα οδηγούσε «σε ισχυρό τσουνάμι που θα χτυπούσε τις ακτές της Καμπανίας, της Καλαβρίας και της Σικελίας» προειδοποίησε ο Δρ Μπόσι.\nΤο Μαρσίλι βρίσκεται βορειοδυτικά της Σικελίας, περίπου 150 χλμ νοτιοδυτικά της Νάπολης. Έχει μήκος 70 χλμ και πλάτος 30 χλμ και ο κρατήρας του βρίσκεται περίπου 450 μέτρα κάτω από την επιφάνεια της Τυρρηνικής Θάλασσας. Το ηφαίστειο δεν έχει εκραγεί ποτέ στην καταγεγραμμένη Ιστορία.\nΗ κατάρρευση των τοιχωμάτων θα προκαλούσε την απότομη μετακίνηση «εκατομμυρίων κυβικών μέτρων υλικού ικανών να δημιουργήσουν ένα πολύ ισχυρό κύμα».\nΠάντως χερσαίοι όγκοι της νότιας Ιταλίας και της Σικελίας πιθανότατα θα προστάτευαν την Ελλάδα από άμεσο χτύπημα του τσουνάμι.\nΒρέθηκε η σορός του σεΐχη\nΗ σορός του σεΐχη Άχμεντ μπιν Ζαγιέντ αλ Ναγιάν βρέθηκε σήμερα στη λίμνη του Μαρόκου, όπου είχε καταπέσει με το ανεμοπλάνο του την Παρασκευή. «Τα δυσάρεστα νέα επιβεβαιώνονται» δήλωσε μόνο Μαροκινός κυβερνητικός αξιωματούχος.\nΤα σωστικά συνεργεία χτένιζαν εδώ και τέσσερις μέρες την περιοχή, κοντά στην πρωτεύουσα Ραμπάτ του Μαρόκου. Η κρατική τηλεόραση των Ηνωμένων Αραβικών Εμιράτων, διέκοψε το πρόγραμμά της για να μεταδώσει αποσπάσματα από το Κοράνι. «Ο σεΐχης Άχμεντ...είναι στα χέρια του Θεού», έγραφε η κάρτα που εμφανίστηκε στις τηλεοπτικές οθόνες.\nΟ σεΐχης Άχμεντ, 41 ετών, ήταν ο μικρότερος αδερφός του ηγέτη του Άμπου Ντάμπι και προέδρου των Ηνωμένων Αραβικών Εμιράτων, σείχη Χαλίφα μπιν Ζαϊέντ αλ Ναγιάν. Ο σεΐχης Άχμεντ ήταν στην 27η θέση της λίστας Forbes του 2009, των ανθρώπων με την μεγαλύτερη επιρροή στον κόσμο. Παράλληλα ήταν ο γενικός διευθυντής του μεγαλύτερου κρατικού επενδυτικού κεφαλαίου στον κόσμο, του Abu Dhabi Investment Authority(ADIA).\nΔικαστήριο στην Τουρκία καταδικάζει σε φυλάκιση αρχισυντάκτη κουρδικής εφημερίδας\nΤουρκικό δικαστήριο καταδίκασε σε φυλάκιση τριών ετών τον πρώην αρχισυντάκτη κουρδικής εφημερίδας με την κατηγορία ότι διέδιδε τρομοκρατική προπαγάνδα.\nΟ Βεντάτ Κουρσούν, που αντιμετωπίζει συνολικά κάθειρξη 525 χρόνων για 103 υποθέσεις, καταδικάστηκε εξαιτίας δύο άρθρων που δημοσιεύθηκαν στην εφημερίδα Azadiya Welat τον Αύγουστο του 2007, μετέδωσε το ειδησεογραφικό πρακτορείο Ανατολή.\nΟ Κουρσούν ήταν αρχισυντάκτης στην εφημερίδα Azadiya Welat, μέχρι που φυλακίστηκε πριν από ένα περίπου χρόνο, με την κατηγορία της διάδοσης προπαγάνδας υπέρ του Εργατικού Κόμματος του Κουρδιστάν (PKK), δήλωσε ο Εμίν Γιλντιρίμ, συντάκτης της εφημερίδας, στο Reuters.\nΗ εφημερίδα έχει αναγκαστεί να αλλάξει έξι φορές από το 2006 αρχισυντάκτη, επειδή οι αρχισυντάκτες της φυλακίζονταν ή αναγκάζονταν να φύγουν από τη χώρα για να αποφύγουν τη φυλάκιση, δήλωσε ο Εμίν Γιλντιρίμ, εκτιμώντας ότι οι εισαγγελείς έχουν ανοίξει 200 ή και περισσότερες υποθέσεις εναντίον των πέντε πρώην αρχισυντακτών της εφημερίδας.\nΗ εφημερίδα αντιμετωπίζει επίσης τακτικά προσωρινές απαγορεύσεις, ενώ αυτήν την εβδομάδα διατάχθηκε η αναστολή της έκδοσής της για ένα μήνα, πρόσθεσε.\n«Αποστολή μας είναι να ενημερώνουμε τον κουρδικό λαό για θέματα που τον αφορούν» είπε. Η σύγκρουση με το PKK «επηρεάζει εκατομμύρια ανθρώπους σε αυτή τη χώρα και θα παραμελούσαμε τα καθήκοντά μας ως δημοσιογράφοι αν την αγνοούσαμε» κατέληξε.\nΣε δίκη τρεις κατηγορούμενοι για την κλοπή της σορού του Τ.Παπαδόπουλου\nΣε δίκη, ενώπιον του Κακουργιοδικείου, στις 17 Μαΐου, παρέπεμψε το Επαρχιακό Δικαστήριο της Λευκωσίας τους τρεις κατηγορουμένους για τη σύληση του τάφου και την κλοπή της σορού τού τέως προέδρου της Κυπριακής Δημοκρατίας, Τάσσου Παπαδόπουλου, από το Κοιμητήριο Αγίου Νικολάου, στην Κάτω Δευτερά την 11η Δεκεμβρίου 2009.\nΚατηγορούμενοι είναι ένας ισοβίτης στις Κεντρικές Φυλακές, ο αδελφός και ένα ακόμη άτομο ινδικής καταγωγής.\nΝα ανοίξει λιμάνια και αεροδρόμια στην Κύπρο καλεί η Μέρκελ την Τουρκία\nΤην εφαρμογή του Πρωτοκόλλου της Τελωνειακής Ένωσης με το άνοιγμα των τουρκικών λιμανιών και αεροδρομίων στην Κυπριακή Δημοκρατία αξίωσε η Γερμανίδα καγκελάριος Άνγκελα Μέρκελ στο πλαίσιο σημερινής επίσκεψής της στην Άγκυρα, εξακολουθώντας ταυτόχρονα να απορρίπτει πλήρη ένταξη της Τουρκίας στην ΕΕ.\nΗ Γερμανίδα καγκελάριος έθεσε το ζήτημα του Πρωτοκόλλου της Άγκυρας, τονίζοντας ότι πρέπει να αντιμετωπιστεί. Εξαιτίας της άρνησης της Τουρκίας να εκπληρώσει τις δεσμεύσεις που απορρέουν από το Πρωτόκολλο παραμένει από το 2005 «παγωμένος» αριθμός κεφαλαίων στις ενταξιακές διαπραγματεύσεις της χώρας με την ΕΕ.\nΚατά την επίσκεψή της στην Τουρκία η Μέρκελ επέμεινε στη θέση της περί «προνομιακής σχέσης» της Τουρκίας με την ΕΕ αντί για πλήρη ένταξη. Η τουρκική πλευρά απορρίπτει την «ειδική σχέση», κατηγορώντας τη Γερμανία και τη Γαλλία ότι παραβιάζουν την αρχή της ισότητας των υποψήφιων προς ένταξη χωρών.\nΗ Άγγελα Μέρκελ έφθασε σήμερα στην Τουρκία για διήμερη επίσκεψη η οποία αναμένεται ότι θα επισκιαστεί από τις διαφορές ανάμεσα στο Βερολίνο και την Άγκυρα όσον αφορά τη θέση της Τουρκίας στην Ευρώπη.\nΑύριο Τρίτη η Μέρκελ θα επισκεφθεί την Κωνσταντινούπολη, όπου θα μεταβεί σ' ένα τοπικό γερμανικό σχολείο και θα συναντηθεί με τούρκους και γερμανούς επιχειρηματίες.\nΗ προηγούμενη φορά που είχε επισκεφθεί η Μέρκελ την Τουρκία ήταν τον Οκτώβριο του 2006.\nΗ γερμανίδα καγκελάριος έχει κάνει σαφές ότι προτιμά να δοθεί στην Τουρκία μια «προνομιακή σύμπραξη» με την ΕΕ, παρά να ενταχθεί στην ένωση η χώρα αυτή. Τούρκοι αξιωματούχοι έχουν δηλώσει ότι δεν θα δεχθούν τίποτε λιγότερο από την πλήρη ένταξη στην ΕΕ.\n«Προνομιακή σύμπραξη, δεν υπάρχει τέτοιο πράγμα», δήλωσε το Σαββατοκύριακο ο Εγκεμέν Μπαγκίς, ο τούρκος υπουργός Ευρωπαϊκών Υποθέσεων. «Γι' αυτό δεν παίρνουμε στα σοβαρά την επιλογή αυτή, επειδή δεν είναι νομικά θεμελιωμένη. Μερικές φορές αισθάνομαι προσβεβλημένος που μου προσφέρουν κάτι το οποίο δεν υπάρχει».\nΗ Γερμανία είναι ο μεγαλύτερος εμπορικός εταίρος της Τουρκίας και περίπου τρία εκατομμύρια Τούρκοι ζουν στη χώρα αυτή. Η θέση αυτών των τούρκων μεταναστών αποτελεί άλλο ένα ζήτημα διαφωνίας ανάμεσα στην Μέρκελ και τους τούρκους ηγέτες.\nΤις επιθέσεις στο μετρό της Μόσχας καταδικάζει η διεθνής κοινότητα\nΤην κατακραυγή της διεθνούς κοινότητας προκάλεσαν οι τρομοκρατικές επιθέσεις στο μετρό της Μόσχας, οι οποίες στοίχισαν τη ζωή σε 37 άτομα. Για «αποτρόπαιες» επιθέσεις κάνουν λόγο ηγέτες από διάφορες χώρες του κόσμου. Ο πρωθυπουργός της Ρωσίας δήλωσε ότι θα «εξολοθρευτούν» οι ένοχοι.\nΟι επιθέσεις αυτοκτονίας πραγματοποιήθηκαν από γυναίκες καμικάζι στους σταθμούς Λουμπιάνκα και Παρκ Κουλτούρι.\nΟ Αμερικανός πρόεδρος Μπαράκ Ομπάμα καταδίκασε τις επιθέσεις, χαρακτηρίζοντάς τις «αποτρόπαιες» και εξέφρασε τα συλλυπητήριά του στον ρωσικό λαό.\n«Ο αμερικανικός λαός στέκει ενωμένος στο πλευρό του λαού της Ρωσίας αντιτιθέμενος στο βίαιο εξτρεμισμό και στις αποτρόπαιες τρομοκρατικές επιθέσεις που δείχνουν τόση περιφρόνηση για την ανθρώπινη ζωή» τόνισε ο Αμερικανός πρόεδρος σε ανακοίνωσή του.\nΗ επικεφαλής της ευρωπαϊκής διπλωματίας Κάθριν Αστον καταδίκασε τις επιθέσεις και εξέφρασε την αλληλεγγύη της Ευρωπαϊκής Ένωσης προς τη Ρωσία, ανακοίνωσε ο εκπρόσωπός της.\nΣτο ίδιο πνεύμα ήταν και ο πρόεδρος της Ευρωπαϊκής Επιτροπής Ζοζέ Μανουέλ Μπαρόζο, ο οποίος εξέφρασε τόνισε ότι η ΕΕ βρίσκεται αποφασιστικά στο πλευρό της Ρωσίας για την καταπολέμηση της τρομοκρατίας σε όλες της τις μορφές.\nΝωρίτερα, ο πρόεδρος του Ευρωκοινοβουλίου Γέρζι Μπούζεκ καταδίκασε έντονα τη διπλή τρομοκρατική επίθεση, τονίζοντας ότι η τρομοκρατία «ουδέποτε δικαιολογείται».\nΤέλος η ισπανική κυβέρνηση, η οποία προεδρεύει της ΕΕ για το τρέχον εξάμηνο, καταδίκασε με τον πιο έντονο τρόπο τις επιθέσεις.\nΗ Γερμανίδα καγκελάριος Ανγκελα Μέρκελ εξέφρασε «αποτροπιασμό και φρίκη» για τις επιθέσεις σε συλλυπητήριο τηλεγράφημα που απέστειλε στον Ρώσο πρόεδρο, ενώ ο Γερμανός υπουργός Εξωτερικών Γκίντο Βεστερβέλε καταδίκασε τις «στυγερές», όπως τις χαρακτήρισε, επιθέσεις.\nΣυγκλονισμένος από τη διπλή επίθεση αυτοκτονίας στη Μόσχα δήλωσε και ο Βρετανός πρωθυπουργός Γκόρντον Μπράουν, σε συλλυπητήριο τηλεγράφημά του προς τον Ρώσο πρόεδρο, τονίζοντας ότι «ουδέποτε θα υπάρξει η παραμικρή δικαιολογία για τέτοιου είδους ενέργειες».\nΗ Γαλλία καταδίκασε τις επιθέσεις διαβεβαιώνοντας τη ρωσική κυβέρνηση ότι έχει την «αμέριστη συμπαράστασή της», δήλωσε ο υπουργός Εξωτερικών Μπερνάρ Κουσνέρ.\n«Θα έχω τη δυνατότητα να εκφράσω και διά ζώσης την υποστήριξή μου στον Ρώσο ομόλογό μου Σεργκέι Λαβρόφ, το βράδυ στη Σύνοδο της G8 στο Γκατινό του Καναδά» πρόσθεσε ο κ. Κουσνέρ.\nΤη συμπαράσταση της Ελλάδας εξέφρασε ο αναπληρωτής υπουργός Εξωτερικών Δ.Δρούτσας σε συλλυπητήριο μήνυμά του προς τον Ρώσο υπουργό Εξωτερικών, Σεργκέι Λαβρόφ.\nΟ Σύρος πρόεδρος Μπασάρ αλ Ασαντ καταδίκασε τη διπλή τρομοκρατική επίθεση και ζήτησε από τη διεθνή κοινότητα να καταπολεμήσει την τρομοκρατία σε όλο τον κόσμο.\nΗ μάχη κατά της τρομοκρατίας αποτελεί «παγκόσμια αποστολή» δήλωσε ο Ισραηλινός υπουργός Εξωτερικών Αβίγκντορ Λίμπερμαν, ο οποίος τόνισε ότι «καμία χώρα δεν είναι στο απυρόβλητο των επιθέσεων από εξτρεμιστές».\nΤην επίθεση καταδίκασε και το Ιράν, λέγοντας ότι «κάθε τρομοκρατική πράξη που θέτει σε κίνδυνο τη ζωή ανθρώπων είναι καταδικαστέα».\nΚαμία προσέγγιση για Ιράν και ΕΕ στη συνάντηση Μέρκελ-Ερντογάν στην Αγκυρα\nΧαμογελώντας μπροστά στις κάμερες Ανγκελα Μέρκελ και Ταγίπ Ερντογάν προσπάθησαν -μάταια- να κρύψουν τα προβλήματα. Η Γερμανίδα καγκελάριος προσέκρουσε σε... τοίχο ζητώντας συναίνεση για κυρώσεις κατά του Ιράν. Στο ευρωπαϊκό πεδίο, άσκησε πίεση για το Κυπριακό αρνούμενη στην Τουρκία πλήρη ένταξη...\nΣχετικά με το ζήτημα της ενταξιακής πορείας της Τουρκίας -το οποίο κλυδωνίζει σταθερά τις σχέσεις της Αγκυρας με το Βερολίνο- η Μέρκελ τόνισε ότι οι σχετικές διαπραγματεύσεις έχουν «ανοιχτή έκβαση», αποφεύγοντας προφανώς λόγω... διπλωματικής αβροφροσύνης να επαναλάβει ενώπιον του Ερντογάν τη θέση της για «προνομιακή σχέση» Τουρκίας-ΕΕ.\nΕν όψει της επίσκεψής της στην Τουρκία η Μέρκελ είχε επαναλάβει σε γερμανικά και τουρκικά μέσα ενημέρωσης ότι αντιτίθεται στην πλήρη ένταξη της Τουρκίας στην ΕΕ και προκρίνει τη λύση της «ειδικής σχέσης». Η τουρκική αντίδραση ήταν έντονη με την κυβέρνηση Ερντογάν να κατηγορεί τη Γερμανία ότι παραβιάζει την αρχή της ισότητας των υποψήφιων προς ένταξη χωρών.\nΖητά συμμόρφωση για την Κύπρο\nΗ Γερμανίδα καγκελάριος τόνισε ότι «κλειδί» για την προώθηση των διαπραγματεύσεων με την Τουρκία θα είναι η περαιτέρω πρόοδος στο Κυπριακό και η εφαρμογή του Πρωτοκόλλου της Αγκυρας που προβλέπει την χρήση των τουρκικών λιμανιών από σκάφη νηολογημένα στην Κυπριακή Δημοκρατία.\n«Το σημαντικότερο ζήτημα είναι η εφαρμογή του Πρωτοκόλλου. Πρέπει να ρυθμίσουμε το ζήτημα της Κύπρου. Από αυτό θα επωφεληθούμε όλοι» σημείωσε.\nΕξαιτίας της άρνησης της Τουρκίας να εκπληρώσει τις δεσμεύσεις που απορρέουν από το Πρωτόκολλο της Τελωνειακής Ένωσης παραμένει από το 2005 «παγωμένος» αριθμός κεφαλαίων στις ενταξιακές δαπραγματεύσεις της χώρας με την Ευρωπαϊκή Ένωση.\nΙδρύονται τουρκικά σχολεία στη Γερμανία\nΣτο μόνο θέμα στο οποίο συμφώνησαν Ερντογάν και Μέρκελ ήταν η ίδρυση τουρκικών σχολείων για τα 2,5 εκατομμύρια Τούρκους μετανάστες στη Γερμανία. Η Μέρκελ είπε ότι θα μπορούσαν να ανοίξουν στη Γερμανία τουρκικά σχολεία, όμως τόνισε ότι αυτό δεν πρέπει να αποτελέσει πρόσχημα για να μην μάθουν οι μετανάστες γερμανικά ή να μην ενσωματωθούν στη γερμανική κοινωνία.\nΗ κεντροαριστερά πήρε τις μισές περιφέρειες στην Ιταλία και ο Μπερλουσκόνι μπαίνει στη γωνία αφού ακόμη και σε περιοχές που υπερτερούσε η ακροδεξιά πήρε κεφάλι και οι συνεταίροι του στη κυβέρνηση αποθρασύνθηκαν.\nΣε σύνολο δεκατριών περιφερειών, με τα μέχρι τώρα αποτελέσματα, η κεντροαριστερά κερδίζει έξι περιφέρειες (Μπολόνια, Φλωρεντία, Μάρκε, Ούμπρια, Μπάρι και Μπασιλικάτα.\nΣτην Λιγουρία, με πρωτεύουσα την Γένοβα, φαίνεται να υπερισχύει η προοδευτική συμμαχία, ενώ η κεντροδεξιά, επιβεβαιώνει την άνετη υπεροχή της στην ευρύτερη περιοχή της Βενετίας και του Μιλάνου, στην Καμπανία (Νάπολι) και στην Καλαβρία.\nΣτον αέρα είναι μέχρι στιγμής το αποτέλεσμα στο Πεδεμόντιο (Τορίνο) και στο Λάτιο (Ρώμη).\nΗ Λέγκα είναι πρώτο κόμμα στην περιφέρεια Βένετο, ενώ έχει αυξήσει σημαντικά τη δύναμή της και στη Λομβαρδία.\nΜετά τα ευνοϊκά για τη Λέγκα αποτελέσματα, ο γραμματέας του κόμματος, Ουμπέρτο Μπόσι, (φωτό) υπουργός αρμόδιος για τις θεσμικές αλλαγές, επισήμανε ότι «από αύριο πρέπει να δοθεί μια ουσιαστική ώθηση στην υιοθέτηση του ομοσπονδιακού συστήματος».\nΟι πολιτικοί αναλυτές επισημαίνουν πάντως, ότι «από αύριο, ο "Καβαλιέρε" θα πρέπει να δείξει μεγαλύτερη κατανόηση στις απαιτήσεις της Λέγκας, σε θέματα όπως η μεταναστευτική πολιτική, το φορολογικό, η πολιτική αποκέντρωση και η δημόσια τάξη, από την άλλη η κεντροαριστερά σημαντικά δυνατή δεν είναι διατεθειμένη να αφήσει να περάσουν τα σχέδια του Μερλουσκόνι.\nΜια πρωτοφανής ληστεία έγινε σε καζίνο της Ελβετίας, με λεία εκατοντάδων χιλιάδων δολαρίων.\nΔέκα μασκοφόροι οπλισμένοι σαν αστακοί εισέβαλαν στο καζίνο ουρλιάζοντας, χτυπώντας και πυροβολώντας.\nΕπρόκειτο για δουλειά επαγγελματιών, που κινήθηκαν ταυτόχρονα προς τα ταμεία, το θησαυροφυλάκιο αλλά και τους χώρους όπου έπαιζαν οι παίκτες.\nΑφού έδρασαν αστραπιαία, επιβιβάστηκαν σε αυτοκίνητα και έφυγαν με ιλιγγειώδη ταχύτητα.\nΠαρά τα ανθρωποκυνηγητό της ελβετικής και της γαλλικής αστυνομίας, οι δράστες παραμένουν ασύλληπτοι...\n«Ο ίδιος ο επίσκοπος ασέλγησε πάνω μου»\n«Ασέλγησαν πάνω μου και με ανάγκασαν να κάνω ...Από την ηλικία των 11-13 ετών με οδηγούσαν σε αρκετές περιπτώσεις στα διαμερίσματα του επισκόπου στη Βερόνα, όπου ο ίδιος ο επίσκοπος ασελγούσε πάνω μου και με ανάγκασε να έχω σεξουαλικές σχέσεις άλλου είδους». Αυτά λέει σήμερα για τον επίσκοπο της Βερόνα, (1958-1978) Τζουζέπε Καράρο ο Τζάνι Μπισόλι, 62 ετών. Ο Μπισόλι είναι μεταξύ των τριών πρώην μαθητών του σχολείου κωφών Antonio Provolo της Βερόνα που κατήγγειλαν στην κρατική ιταλική τηλεόραση RAI σεξουαλική κακοποίηση από ιερωμένους της Ρωμαιοκαθολικής Εκκλησίας. Ο τότε επίσκοπος της Βερόνα πέθανε το 1981.\nΟ Μπισόλι είπε ότι υπήρξε θύμα σεξουαλικής κακοποίησης από μοναχούς και ιερείς, αναφέροντας μάλιστα και 14 ονόματα. Ο πρώην συμμαθητής του, Αλεσάντρο Βαντίνι, 60 ετών, είπε: «Δεν μπορούσες να μιλήσεις ούτε στους γονείς σου γιατί οι ιερείς θα σε χτυπούσαν». Ο ίδιος πρόσθεσε ότι πριν γίνει 10 ετών είχε επανειλημμένα κακοποιηθεί από δύο ιερείς και δύο μοναχούς : «Αυτές οι πράξεις γίνονταν στις τουαλέτες, στις κρεβατοκάμαρες και, μερικές φορές, στην εκκλησία του σχολείου». Μαζί τους και ο επίσης 60χρονος Ντάριο Λαϊτι, είπε στους τηλεθεατές ότι και εκείνος έπεσε θύμα σεξουαλικής κακοποίησης.\nΚαι οι τρεις μιλούσαν με δυσκολία. Και οι τρεις είπαν ότι το μόνο που θέλουν τώρα είναι «δικαιοσύνη».\nΟ σημερινός επίσκοπος της Βερόνα, Τζουζέπε Ζάντι, αρχικά κατηγόρησε τους πρώην μαθητές για «παραισθήσεις». Ωστόσο η επισκοπή αναγκάστηκε να ανοίξει έρευνα, γιατί ένας από τους καταγγελλόμενους μοναχούς παραδέχτηκε «σεξουαλικές σχέσεις» με μαθητές.\nΠριν από μερικές μέρες, ο Πάπας Βενέδικτος βρέθηκε στο στόχαστρο για μια άλλη, παρόμοια υπόθεση στις Ην.Πολιτείες. Σύμφωνα με τους New York Times, ιερέας της Ρωμαιοκαθολικής Εκκλησίας στο Ουισκόνσιν, σε σχολή κωφών, κακοποίησε περίπου 200 παιδιά μεταξύ του 1950-1974. Η δίωξη του ιερέα λέγεται πως σταμάτησε αφού ο ίδιος απευθύνθηκε στον Πάπα- τότε Καρδινάλιο Ράτσινγκερ.\nΣτο κήρυγμά του σήμερα, Κυριακή των Βαίων, ο Πάπας έκανε λόγο για το πώς ο άνθρωπος «βυθίζεται κάποιες φορές στο βάλτο της αμαρτίας και της ατιμίας» και άφησε να εννοηθεί ότι δεν θα τον πτοήσει «το κουτσομπολιό από την κυρίαρχη γνώμη» καθώς « η πίστη στο Θεό βοηθά τον άνθρωπο γιατί του δίνει θάρρος».\nΑγνοείται ο σείχης Άχμεντ μπιν Ζαγιέντ Αλ Ναγιάν\nΑγνοείται από την Παρασκευή ο σείχης Άχμεντ μπιν Ζαγιέντ Αλ Ναγιάν, το αφεντικό του μεγαλύτερου κρατικού επενδυτικού κεφαλαίου στον κόσμο Abu Dhabi Investment Authority-ADIA), ύστερα από τη συντριβή του αεροσκάφους του στο Μαρόκο, σε μια λίμνη, 10 χλμ νότια του Ραμπάτ.\n«Οι έρευνες συνεχίζονται, αυτό είναι το μόνο που μπορώ να σας πω» δήλωσε ο υπουργός Επικοινωνιών του Μαρόκου.\nΟ σείχης Άχμεντ, λίγο μετά τα 40, είναι το νούμερο 27 στη λίστα του Forbes του 2009 με τους πιο ισχυρούς ανθρώπους του κόσμου.\nΕλάχιστα στοιχεία έγιναν γνωστά για τις συνθήκες συντριβής του αεροσκάφους.Ο πιλότος πάντως διασώθηκε. Εκτιμάται ότι η λίμνη έχει βάθος 60 μέτρα. Σύμφωνα με τους κατοίκους της περιοχής η βασιλική οικογένεια του 'Αμπου Ντάμπι έχει ένα παλάτι με θέα στη λίμνη.\nΟ σείχης είναι γιος του ιδρυτή των Ηνωμένων Αραβικών Εμιράτων, Σείχη Ζαγιέντ μπιν Σουλτάν αλ Ναγιάν.\nΛηστεία στο «ελβετικό Λας Βέγκας»\nΠερίπου 10 ένοπλοι μασκοφόροι, ντυμένοι στα μαύρα, εισέβαλαν σε καζίνο στην Ελβετία σήμερα και, με την απειλή των όπλων, έκλεψαν χιλιάδες ελβετικά φράγκα.\nΣτο Grand Casino ή «ελβετικό Λας Βέγκας», όπως είναι γνωστό, στη Βασιλεία, βρίσκονταν εκείνη τη στιγμή περίπου 600 άτομα, πελάτες και υπάλληλοι.\nΟι ληστές πυροβολώντας στον αέρα και σπάζοντας πόρτες με μια βαριοπούλα ζήτησαν από τον κόσμο να πέσει στο πάτωμα ενώ εκείνοι άδειαζαν τα ταμεία.\nΤελικά διέφυγαν με τα αυτοκίνητά τους- ασημί Audi, σύμφωνα με μαρτυρίες- που είχαν γαλλικές πινακίδες, αφού πρώτα χτύπησαν μια γυναίκα η οποία, με το όχημά της, τους έκλεινε το δρόμο.\nΟι αρχές σε Ελβετία, Γαλλία και Γερμανία έχουν εξαπολύσει ανθρωποκυνηγητό για τον εντοπισμό τους.\nΗ Βασιλεία βρίσκεται στα ελβετικά σύνορα με την Γαλλία και τη Γερμανία.\nΟι γερμανικές αρχές ανακοίνωσαν ότι συνέλαβαν πέντε άτομα ως ύποπτα με τη ληστεία.\nΣε ηλεκρισμένη ατμόσφαιρα φθάνει η Ανγκελα Μέρκελ τη Δευτέρα στην Τουρκία\nΟι διαφωνίες Αγκυρας-Βερολίνου σχετικά με την τουρκική προσπάθεια ένταξης στην ΕΕ και το καυτό ζήτημα του πυρηνικού προγράμματος του Ιράν αναμένεται να κυριαρχήσουν στη διήμερη επίσκεψη της Ανγκελα Μέρκελ στην Τουρκία.\nΣτην ατζέντα των συνομιλιών της Γερμανίδας καγκελαρίου με τον Τούρκο πρωθυπουργό Ταγίπ Ερντογάν βρίσκονται πέραν της Ευρωπαϊκής Ένωσης και του Ιράν, οι τρέχουσες εξελίξεις στη Μέση Ανατολή και οι διμερείς σχέσεις στον τομέα των επιχειρήσεων και του πολιτισμού.\nΠριν φθάσει στην Αγκυρα η Ανγκελα Μέρκελ επανέλαβε τη θέση της περί προνομιακής σχέσης της Τουρκίας με την Ευρωπαϊκή Ένωση αντί για πλήρη ένταξη, προκαλώντας εκνευρισμό στην τουρκική κυβέρνηση.\nΟ Ταγίπ Ερντογάν τόνισε σε συνέντευξή του στη γερμανική επιθεώρηση Spiegel ότι η Τουρκία «δεν είναι μία χώρα που φιλοδοξεί να ενταχθεί στην ΕΕ, βρίσκεται ήδη σε διαδικασία διαπραγματεύσεων για πλήρη ένταξη».\n«Όταν γίνονται προτάσεις που διαφέρουν από αυτό το πλαίσιο είναι σαν να μετακινείς το τέρμα σε χτύπημα πέναλτι σε αγώνα ποδοσφαίρου. Είναι παράλογο» είπε ο Τούρκος πρωθυπουργός σε συνέντευξή του στη γερμανική επιθεώρηση Spiegel.\nΠαράλληλα, επανέλαβε την αντίθεσή του σε περαιτέρω κυρώσεις σε βάρος του Ιράν εξαιτίας του αμφιλεγόμενου πυρηνικού του προγράμματος.\nΔήλωσε ότι χρειάζεται περισσότερος χρόνος για διαπραγματεύσεις, επισημαίνοντας ότι ο δρόμος των κυρώσεων δεν θα λειτουργήσει.\n«Αυτό που χρειαζόμαστε είναι η διπλωματία. Όλα τα όλα απειλούν την παγκόσμια ειρήνη και δεν αποφέρουν τίποτα» ανέφερε κόντρα στη γραμμή της Δύσης που επιδιώκει την ενίσχυση των κυρώσεων κατά του Ιράν.\nΟ Ερντογάν έβαλε επίσης τα... θεμέλια για μία ακόμη διαμάχη με την Μέρκελ σχετικά με το θέμα της τουρκικής μειονότητας στην Τουρκία, επαναφέροντας πρόταση για τη δημιουργία τουρκόφωνων σχολείων στην Γερμανία.\nΠαράλληλα, ο Ταγίπ Ερντογάν υπαινίχθηκε ότι θεωρεί τον εαυτό του πρωθυπουργό των Τούρκων που ζουν στη Γερμανία για να δεχθεί τα «πυρά» της Ανγκελα Μέρκελ.\n«Αν υπάρχουν ανησυχίες για δυσκολίες ανθρώπων με τουρκικές ρίζες εδώ, είμαι και εγώ η καγκελάριός τους» είπε η Μέρκελ...\n"Κουτσομπολιό" η.. παιδεραστία των κληρικών κατά τον Πάπα\nΣε μια περίοδο που ο Πάπας Βενέδικτος ΙΣτ' αντιμετωπίζει σκληρή κριτική σχετικά με την εμπολοκή του σε υποθέσεις συγκάλυψης υποθέσεων παιδεραστίας στους κόλπους της Καθολικής Εκκλησίας, εκείνος άφησε να εννοηθεί ότι η πίστη του θα του δώσει κουράγιο «να μην τον εκφοβίσει το μικρόψυχο κουτσομπολιό της κοινής γνώμης».\nΜιλώντας ενώπιον χιλιάδων πιστών που είχαν συγκεντρωθεί για τη λειτουργία της Κυριακής των Βαΐων, ο Πάπας Βενέδικτος δεν αναφέρθηκε συγκεκριμένα στις κατηγορίες που αντιμετωπίζει, ωστόσο, δήλωσε ότι η πίστη δίνει τη δυνατότητα στους ανθρώπους να μην τους εκφοβίζουν «τα μικρόψυχα κουτσομπολιά της κοινής γνώμης».\nΔήλωσε ότι μερικές φορές ο άνθρωπος «πέφτει στα χειρότερα, πιο πρόστυχα επίπεδα» και «βουλιάζουν στη λίμνη της αμαρτίας και της ψευτιάς».\nΔιάβασε μάλιστα μια προσευχή προς τα παιδιά και όσους εργάζονται για να τα εκπαιδεύουν και να τα προστατεύουν. Ο ραδιοφωνικός σταθμός του Βατικανού είπε ότι η προσευχή αυτή απετέλεσε μια προσπάθεια της Καθολικής Εκκλησίας «να εκφράσει τα συναισθήματα της σε αυτή τη δύσκολη στιγμή που αντιμετωπίζει την πληγή της παιδοφιλίας».\nΗ Καθολική Εκκλησία, μετά τις τελευταίες φήμες που αγγίζουν και τον Πάπα, κατηγορεί τα μέσα ενημέρωσης για «επαίσχυντη προσπάθεια» να σπιλώσουν τον Πάπα.\nΑπό το Λονδίνο, ο αρχιεπίσκοπος του Γουέστμινστερ, Βίνσεντ Νίκολς, δήλωσε στο BBC: «Ο Πάπας δεν θα παραιτηθεί. Ειλικρινά, δεν υπάρχει κάποιος ισχυρός λόγος για να γίνει κάτι τέτοιο. Το αντίθετο μάλιστα: είναι ο πρώτος που προσπάθησε να αντιμετωπίσει αυτές τις υποθέσεις».\nΔημοσιεύματα αναφέρουν ότι ο Πάπας ως καρδινάλιος Ράτσιγκερ, όταν ήταν αρχιεπίσκοπος του Μονάχου, γνώριζε ότι κληρικός, ο οποίος είχε υποχρεωθεί σε ψυχιατρική αγωγή για να θεραπευθεί από την παιδεραστία- επέστρεψε στον ποιμαντικό του ρόλο σε ενορία, λίγες μέρες μετά την έναρξη της συγκεκριμένης αγωγής.\nΟι αποκαλύψεις ακολουθούν και άλλα δημοσιεύματα, που κατηγορούν τον Πάπα Βενέδικτο ΙΣτ' ότι ως υπεύθυνος επιτροπής δεν έλαβε μέτρα κατά του κληρικού Λόρενς Μάρφι, κατά του οποίου υπήρχαν καταγγελίες για 200 περιπτώσεις σεξουαλικής παρενόχλησης κωφών παιδιών στις Ηνωμένες Πολιτείες.\nΕγκαταλείπουν τα σπίτια τους\nΚάτοικος του Karawang της Ινδονησίας, κουβαλώντας τα υπάρχοντα του, εγκαταλείπει το πλημμυρισμένο σπίτι του κατά τη διάρκεια εκκένωσης της περιοχής που διέμενε. Η υπερχείλιση του ποταμού Citarum, είχε ως αποτέλεσμα πάνω από 10.000 σπίτια να πλημμυρίσουν και χιλιάδες άνθρωποι να εγκαταλείψουν τις περιοχές που ζούσαν μέχρι τώρα.\nΗ «ειδική σχέση» Ουάσιγκτον και Λονδίνου έχει τελειώσει, λένε Βρετανοί βουλευτές\nΗ περίοδος της «ειδικής σχέσης» μεταξύ Ουάσιγκτον και Λονδίνου έχει παρέλθει, υποστηρίζει η Επιτροπή Εξωτερικών της βρετανικής Βουλής, η οποία ζητά από τη Βρετανία «να είναι πιο πρόθυμη να πει όχι» στις ΗΠΑ.\nΣε έκθεση της Επιτροπής που δημοσιεύεται την Κυριακή, οι βουλευτές επισημαίνουν ότι «το Ηνωμένο Βασίλειο θα πρέπει να δείχνει λιγότερο σεβασμό και να είναι πιο πρόθυμο να πει όχι στις ΗΠΑ όταν τα συμφέροντα μας αποκλίνουν».\nΟι βουλευτές συμφωνούν πως ο δεσμός των δύο χωρών είναι «βαθύς και πολύτιμος, αλλά ο όρος της ειδικής σχέσης με την ιστορική της έννοια, για να περιγράψει τη συνολική σχέση που εξελίσσεται ανάμεσα στις ΗΠΑ και το Ηνωμένο Βασίλειο μπορεί να παραπλανήσει και σας συνιστούμε να την αποφύγετε» υπογραμμίζουν ακόμη οι βουλευτές.\nΟ όρος δημιουργήθηκε από τον Ουίνστον Τσώρτσιλ λίγο μετά το Δεύτερο Παγκόσμιο Πόλεμο.\nΤο Ηνωμένο Βασίλειο θα πρέπει να υιοθετήσει μία πιο ρεαλιστική πολιτική προσέγγιση σε ότι αφορά στις σχέσεις μας με τις ΗΠΑ, έχοντας επίγνωση «των ορίων μας και των εθνικών μας συμφερόντων» συνεχίζουν οι βουλευτές, οι οποίοι σημειώνουν επίσης ότι η κοινή γνώμη συσχετίζει τη συνεργασία ΗΠΑ και Βρετανίας με την υποστήριξη στον πόλεμο στο Ιράκ.\n«Η αντίληψη ότι η βρετανική κυβέρνηση ήταν ένα δουλοπρεπές σκυλάκι στην αμερικανική κυβέρνηση κατά τον πόλεμο στο Ιράκ είναι διαδεδομένη τόσο εντός Βρετανίας όσο και στο εξωτερικό» υπογραμμίζουν οι βουλευτές, σημειώνοντας ότι πρόκειται για αντίληψη «που βλάπτει σοβαρά το βρετανικό κύρος και τα βρετανικά συμφέροντα».\n46 αγνοούμενοι από την βύθιση του νοτιοκορεάτικου πλοίου\nΗ μυστηριώδης έκρηξη που βύθισε την Παρασκευή το νοτιοκορεατικό πλοίο στην Κίτρινη Θάλασσα φαίνεται πως έκοψε το πλοίο στη μέση σύμφωνα με τις Αρχές της χώρας, ενώ τα ερευνητικά συνεργεία δεν έχουν καταφέρει ακόμη να φτάσουν στο ναυάγιο.\nΤα μέρη του πλοίου έχουν ήδη βρεθεί στο βυθό, αλλά η κακοκαιρία δεν έχει επιτρέψει στα μέλη των συνεργείων να φτάσουν στο σημείο. Την ίδια στιγμή, οι ελπίδες να βρεθούν σώοι οι 46 αγνοούμενοι εξανεμίζονται καθώς οι θερμοκρασίες που επικρατούν είναι αρκετά χαμηλές, ενώ έχουν ήδη περάσει τρεις ημέρες.\nΤα αίτια της έκρηξης που προκάλεσε την τραγωδία κοντά στη συνοριακή γραμμή με τα ύδατα της Βορείου Κορέας παραμένουν άγνωστα, αλλά από νωρίς είχε αρχίσει να απομακρύνεται το ενδεχόμενο να επρόκειτο για επίθεση της Πιονγιάνγκ. Σύμφωνα με το BBC, τα υπόλοιπα ενδεχόμενα που θεωρούνται πιθανά είναι η έκρηξη να προκλήθηκε από ατύχημα πάνω στο πλοίο, από νάρκη ή και από βράχια.\nΠριν βυθιστεί το πλοίο, πραγματοποιήθηκε ρήψη προειδοποιητικής βολής εναντίον στόχου, που αργότερα διαπιστώθηκε ότι ήταν σμήνος πουλιών σύμφωνα με το νοτιοκορεατικό υπουργείο Αμυνας.\nΣύμφωνα με τις ανακοινώσεις, από τους 104 ναυτικούς που επέβαιναν στο πλοίο διασώθηκαν 58 την ίδια ημέρα (ανάμεσά τους και ο καπετάνιος) ενώ 46 ακόμη αγνοούνται. Το πλοίο, βάρους 1.200 τόνων, παρουσίασε εισροή υδάτων και βυθίστηκε κοντά στην ελεγχόμενη από τη Νότιο Κορέα νήσο Μπαενγκνιεόνγκ.\nΤουρκία και Ελλάδα χρειάζονται σχολεία και νοσοκομεία και όχι στρατιωτικούς εξοπλισμούς\n«Η νέα ελληνική κυβέρνηση αντιμετωπίζει θετικά το ζήτημα της επίλυσης των προβλημάτων μεταξύ Τουρκίας και Ελλάδας», ανέφερε σε δηλώσεις που έκανε χθες στο Βέλγιο και φιλοξενούνται σήμερα στον τουρκικό Τύπο, ο Τούρκος υπουργός Επικρατείας, αρμόδιος για τις διαπραγματεύσεις με την Ε.Ε. κ. Εγκεμέν Μπαγίς, μετά την σύντομη συνάντηση που είχε στις Βρυξέλλες με τον Έλληνα πρωθυπουργό κ. Γιώργο Παπανδρέου.\nΟ Τούρκος υπουργός σημείωσε ότι για πρώτη φορά στην Αθήνα και την Άγκυρα υπάρχουν ισχυρές κυβερνήσεις που θέλουν τη λύση των διαφορών. Πίσω από τις κυβερνήσεις αυτές υπάρχει μια ιδιαίτερα ισχυρή λαϊκή βούληση», τονίζει και σημειώνει ότι «και παλαιότερα υπήρχε αυτή η λαϊκή βούληση, αλλά η προηγούμενη κυβέρνηση είχε το φόβο της απώλειας ενός βουλευτή και δεν προχωρούσε».\n«Ούτε η Τουρκία ούτε και η Ελλάδα χρειάζονται περισσότερους στρατιωτικούς αμυντικούς μηχανισμούς. Έχουμε μεγαλύτερη ανάγκη από σχολεία, νοσοκομεία, ή αεροδρόμια και βιβλιοθήκες», σημείωσε ο κ. Μπαγίς, που αναφερόμενος στο Κυπριακό υπογράμμισε ότι «για πρώτη φορά τόσο στην Αθήνα όσο και στην Άγκυρα υπάρχουν δύο κυβερνήσεις, που επιθυμούν ειλικρινά την λύση του Κυπριακού».\n«Στο νησί υπάρχουν δύο γενναίοι ηγέτες. Μέχρι σήμερα συναντήθηκαν 70 φορές. Περιμένουμε την 30η του τρέχοντος μηνός, που είναι η ημερομηνία που θα ανακοινώσουν σε ποια θέματα συνεννοήθηκαν. Θα ήθελα να τονίσω ότι αποδίδω ιδιαίτερη σημασία στη δήλωση αυτή, τόσο για τους ομογενείς μας στο νησί όσο και για την ειρήνη στη Μεσόγειο».\nΑναφερόμενος στη συνέχεια στους εξοπλισμούς, σημείωσε: «Οι χώρες της Ε.Ε. λένε από τη μια πλευρά σταματήστε τις στρατιωτικές δαπάνες, αλλά από την άλλη προσπαθούν να πουλήσουν στη μια χώρα ελικόπτερα, στην άλλη υποβρύχια και στην άλλη άρματα».\n«Το ίδιο προσπαθούν να κάνουν και σε εμάς», ανέφερε και προσέθεσε «Γι’ αυτό θέλουμε την λύση των προβλημάτων, ώστε να μην είναι το Αιγαίο θάλασσα των στρατιωτών».\n«Ο γείτονας έχει ανάγκη από το αλάτι του γείτονα», κατέληξε ο Τούρκος υπουργός χρησιμοποιώντας ένα γνωστό τουρκικό γνωμικό.\nΠαλαιστίνιοι εκτόξευσαν ρουκέτα, το πρωί του Σαββάτου, από την Λωρίδα της Γάζας προς το έδαφος του νοτίου Ισραήλ, χωρίς να υπάρξουν θύματα ή υλικές ζημίες, ανακοίνωσε Ισραηλινός στρατιωτικός εκπρόσωπος, διευκρινίζοντας ότι η ρουκέτα προσγειώθηκε σε αγρό.\nΤην ίδια ώρα, ένας Παλαιστίνιος σκοτώθηκε κατά τη διάρκεια σύντομης εισβολής των ισραηλινών τανκς στη Λωρίδα της Γάζας, μία ημέρα μετά την ανταλλαγή πυρών που οδήγησε στον θάνατο δύο Ισραηλινών στρατιωτών, σύμφωνα με παλαιστινιακές ιατρικές πηγές.\nΟ Παλαιστίνιος σκοτώθηκε από την έκρηξη οβίδας που εκτοξεύθηκε από τεθωρακισμένο άρμα μάχης, ενώ άλλοι επτά Παλαιστίνιοι τραυματίσθηκαν. Τα ισραηλινά τανκς, υποστηριζόμενα από ελικόπτερα, διείσδυσαν σε απόσταση εκατό μέτρων, στην περιοχή του Χαν Γιούνες και στη συνέχεια αποσύρθηκαν στο ισραηλινό έδαφος.\nΤην Παρασκευή, η ανταλλαγή πυρών μεταξύ Ισραηλινών και Παλαιστίνιων μαχητών έγινε κοντά στον φράκτη ασφαλείας που χωρίζει το Ισραήλ από τη Λωρίδα της Γάζας.\nΟι Ταξιαρχίες Εζεντίν αλ - Κάσαμ, η ένοπλη πτέρυγα του κινήματος της Χαμάς, ανέλαβε την ευθύνη για την επίθεση. Σύμφωνα με ανακοίνωσή της, δύο Ισραηλινοί στρατιώτες σκοτώθηκαν όταν οι μαχητές των ταξιαρχιών «αντάλλαξαν πυρά με μονάδα των ειδικών δυνάμεων του σιωνιστικού στρατού, που πραγματοποιούσε διείσδυση στον τομέα του Χαν Γιούνες».\nΤην παρέμβαση των ΗΠΑ για την Αμμόχωστο ζήτησε ο Μάρκος Κυπριανού\nΛευκωσία: Την ελπίδα της ότι «θα δούμε πρόοδο» στις διαπραγματεύσεις που διεξάγονται στη Λευκωσία, εξέφρασε η Αμερικανίδα υπουργός Εξωτερικών Χίλαρι Κλίντον, η οποία υποδέχθηκε την Παρασκευή στο γραφείο της στο Στέιτ Ντιπάρτμεντ, τον Κύπριο ομόλογό της, Μάρκο Κυπριανού. Από αμερικανικής πλευράς τονίστηκε η ανάγκη γρήγορης επίλυσης του Κυπριακού ενώ εκφράστηκε και η θέση ότι ο Τουρκοκύπριος ηγέτης, Μεχμέτ Αλί Ταλάτ, πρέπει να εξέλθει νικητής της εκλογικής διαδικασίας στα κατεχόμενα για να μην επηρεαστεί η διαπραγματευτική διαδικασία.\nΗ κ. Κλίντον δήλωσε ότι «υπάρχει μεγάλος βαθμός υποστήριξης για την υποστηριζόμενη από τα Ηνωμένα Εθνη μεσολάβηση» και πρόσθεσε ότι «είμαστε ευτυχείς που καλωσορίζουμε τον υπουργό Εξωτερικών ξανά στην Ουάσιγκτον για να έχουμε την ευκαιρία να συζητήσουμε θέματα μεγάλου ενδιαφέροντος για μας διμερώς, αλλά και να λάβουμε ενημέρωση για την πρόοδο και τις συνομιλίες που λαμβάνουν χώρα σχετικά με την Κύπρο».\nΣτη διάρκεια της συζήτησης ο κ. Κυπριανού έκανε μία ανασκόπηση των συνομιλιών και τόνισε τις δυσκολίες στα επίμαχα κεφάλαια που συζητούνται μεταξύ του Προέδρου της Δημοκρατίας, Δημήτρη Χριστόφια και του Μεχμέτ Αλί Ταλάτ.\nΑναφέρθηκε διεξοδικά στον αρνητικό ρόλο της Τουρκίας και τόνισε πως στο τέλος της ημέρας αυτό που έχει σημασία είναι η Άγκυρα και όχι ποιός κάθεται στο διαπραγματευτικό τραπέζι, αφήνοντας ξεκάθαρα να εννοηθεί πως οι ηγέτες στα κατεχόμενα εξαρτώνται απόλυτα από τη δύναμη κατοχής. «Η Άγκυρα», είπε, «καθορίζει την έκβαση των συνομιλιών».\nΙδιαίτερη μνεία έγινε και στο ζήτημα του ανοίγματος της κλειστής πόλης της Αμμοχώστου. Ο κ. Κυπριανού έθεσε το θέμα της Αμμοχώστου και η Αμερικανίδα υπουργός του απάντησε πως «θα πράξει ό,τι μπορεί». Συγκεκριμένα της ζήτησε να αντιμετωπιστεί το θέμα ως ξεχωριστή περίπτωση και να ξεκινήσει η ανοικοδόμηση της κλειστής πόλης. Τόνισε ακόμα πως πρέπει να επιτραπεί στους εμπειρογνώμονες των Ηνωμένων Εθνών να εισέλθουν στην πόλη ώστε στο άμεσο μέλλον να ξεκινήσει η ανοικοδόμηση και η επιστροφή στους νόμιμους κατοίκους της.\nΕνώπιον της κ. Κλίντον, ο υπουργός Εξωτερικών είπε ότι «είναι πάντα προνόμιο να βρίσκομαι εδώ και να συναντώμαι μαζί της. Το Κυπριακό είναι στην κορυφή της ημερήσιας διάταξης, αλλά υπάρχουν επίσης και οι διμερείς μας σχέσεις. Η Κύπρος δεν είναι μεγάλη χώρα, όμως δίδουμε μεγάλη σημασία στη σχέση μας με τις ΗΠΑ. Πιστεύω μπορούμε να προσφέρουμε πολλά στις ΗΠΑ και στη σχέση μας», είπε χαρακτηριστικά.\nΑξιωματούχος του Στέιτ Ντιπάρτμεντ δήλωσε ότι η κ. Κλίντον επαναβεβαίωσε την αμερικανική υποστήριξη στις διαπραγματεύσεις. Είπε στον κ. Κυπριανού «ότι ο πρόεδρος Μπάρακ Ομπάμα έκανε ξεκάθαρη την υποστήριξη μας για μια διαρκή και δίκαιη διευθέτηση του Κυπριακού που θα επανενώνει το νησί σε μία διζωνική δικοινοτική ομοσπονδία».\nΟ αξιωματούχος τόνισε ότι «η Αμερικανίδα υπουργός εξέφρασε την υποστήριξή της στις προσπάθειες και των δύο πλευρών να κτίσουν στο σημερινό μομέντουμ και να επιτύχουν λύση το συντομότερο δυνατόν, κάτι που απαιτεί κουράγιο απ’ όλες τις πλευρές».\nΟι δύο υπουργοί συζήτησαν και διμερή θέματα. Ο αξιωματούχος είπε ότι «συζήτησαν τη στενή συνεργασία» μεταξύ των δύο χωρών και τόνισε ότι «η Κύπρος παραμένει σημαντικός εταίρος στις προσπάθειες εναντίον της διεθνούς τρομοκρατίας και της μη διάδοσης των πυρηνικών όπλων».\nΟ Ελληνας που κατέκτησε τον... ουρανό της Ν.Υ.\nΑναρωτηθήκατε ποτέ τι εγκέφαλοι σκαρφίστηκαν αυτά τα θεόρατα κτίρια που κρύβουν τον ουρανό της πιο λαμπερής μητρόπολης του κόσμου; Ενας από αυτούς είναι συμπατριώτη μας! Είναι ο 70χρονος Κώστας Κονδύλης, ιδρυτής μιας από τις μεγαλύτερες αρχιτεκτονικές φίρμες της Νέας Υόρκης και κατασκευαστής των εβδομήντα πέντε από τους πιο εντυπωσιακούς ουρανοξύστες της!\nΓεννημένος στις 17 Απριλίου 1940 στο Βελγικό Κονγκό, όπου ο πατέρας του διατηρούσε φυτεία καφέ και καταστήματα, επέστρεψε στην Ελλάδα στα 13 του και φοίτησε στο Λύκειο Αναβρύτων. Ονειρό του ήταν να ασχοληθεί με τον σχεδιασμό αυτοκινήτων, αλλά δεν υπήρχε τέτοια σχολή γι’ αυτό στράφηκε στην αρχιτεκτονική! Σπούδασε στην Αρχιτεκτονική Σχολή της Γενεύης και πήρε master από το Πανεπιστήμιο Columbia των ΗΠΑ, όπου ίδρυσε το γραφείο του το 1989.\nΜε τις εμπνεύσεις του κέρδισε την εμπιστοσύνη του μεγιστάνα Ντόναλντ Τραμπ. Για λογαριασμό του σχεδίασε το πυργοειδές «Trump International Hotel» και το περίφημο Trump World Tower (τότε το μεγαλύτερο κατοικημένο κτίριο στον κόσμο, με ενενήντα ορόφους), που χτίστηκε δίπλα στο κτίριο του ΟΗΕ σε χρόνο-ρεκόρ: σε μόλις δεκαοχτώ μήνες! Κέρδισε ακόμη και τις… ιδιοτροπίες του Αμερικανού Κροίσου, που ήθελε χρυσό τον ουρανοξύστη, αλλά τον παρέλαβε στο χρώμα του χαλκού!\nΤο γραφείο του Κονδύλη με τους εκατόν ογδόντα πέντε αρχιτέκτονες, μηχανικούς και σχεδιαστές έχει αναλάβει δεκάδες εντυπωσιακά κτίρια στο Μανχάταν, το West End και τις όχθες του ποταμού Hudson, που ανέτρεψαν την αισθητική της Νέας Υόρκης. Αυτό τού απέφερε σειρά από βραβεία και τιμητικούς τίτλους! Πρόσφατα ανέλαβε την ανακαίνιση του «Plaza», του ξενοδοχείου-ορόσημο για την πόλη.\n«Πιστεύω ότι οι ουρανοξύστες είναι πιο φιλικοί στο περιβάλλον απ’ ό,τι τα χαμηλά αλλά μεγαλύτερης έκτασης κτίρια» υποστηρίζει.\nΑν και είναι διδάκτωρ του Πανεπιστήμιου Ιωαννίνων, ο Κώστας Κονδύλης δεν έχει εργαστεί στην Ελλάδα. Τον αποθάρρυνε η έλλειψη πολιτικών με όραμα και σχέδια μακράς πνοής: «Οι Ελληνες πολιτικοί φοβούνται να πάρουν μεγάλες αποφάσεις, για να μην κριθούν!» λέει. «Η Αθήνα ασφυκτιά! Χρειάζεται επειγόντως επανασχεδιασμό, με κέντρο της το παλιό αεροδρόμιο. Η παραλία να γίνει “Κοπακαμπάνα”, με ένα τεράστιο πάρκο, όμορφες κατοικίες, έναν ουρανοξύστη με εμπορικό κέντρο και να συνδέεται με την υπόλοιπη Αθήνα με μετρό ή υπέργειο τρένο! Αυτό θα δημιουργούσε μεγάλη δυναμική…»\nΟ Κώστας Κονδύλης έχει μοιράσει τη ζωή του σε τρία νησιά: την ιδιαίτερη πατρίδα του Σάμο, το Λονγκ Αϊλαντ όπου κατοικεί και το Μανχάταν στο οποίο βρίσκεται το πολυτελές γραφείο της Costas Kondylis and Partners.\nΔεν θα έλεγε «όχι», πάντως, σε μια σοβαρή πρόταση από την πατρίδα: «Δεν θέλω να βγάλω χρήματα στην Ελλάδα, αλλά να προσφέρω κάτι περισσότερο από τα κτίρια με γυαλί που βλέπω στην Αθήνα, τα οποία δεν ταιριάζουν στο κλίμα της» απαντά.\nΗσυχαστήριά του είναι ένα πολυτελές διαμέρισμα στη συμβολή της 81ης οδού με τη λεωφόρο Lexington και το εξοχικό του, μια ανακαινισμένη σιταποθήκη στο Southampton, όπου παρκάρει την αγωνιστική Lamborghini του στο λίβινγκ ρουμ! Παθιασμένος με τα αγωνιστικά αυτοκίνητα, διατηρεί στη Γενεύη και μία Ferrari του 1968, με την οποία ταξιδεύει στη νότια Γαλλία, τη Βενετία ή την Τοσκάνη, όταν βρίσκεται στην Ευρώπη!\nΟ Ελληνας αρχιτέκτονας δυσκολεύτηκε να ξεπεράσει τον χαμό της συζύγου του Λόρι, στις 27 Φεβρουαρίου του 1997. Είχαν ζήσει μαζί δεκαεφτά χρόνια και απέκτησαν δύο κόρες, την Κατερίνα (μητέρα της εγγονής του Στέλλας) και την Αλέξια, που είναι επικεφαλής στη θυγατρική της εταιρείας του, την Kondylis Design. Στη μνήμη της Λόρι ανέλαβε την προεδρία του ιδρύματος ερευνών για τον καρκίνο «Samuel Waxman». ΜΑΝΟΣ ΤΣΑΓΚΑΡΑΚΗΣ\nΕκατομμύρια άνθρωποι στην «Ώρα της Γης»\nΕκατομμύρια άνθρωποι σε όλο τον κόσμο συμμετείχαν στην παγκόσμια κινητοποίηση Ώρα της Γης» (Earth Hour), στέλνοντας το δικό τους μήνυμα στους δυνατούς της γης να πάρουν μέτρα για την αντιμετώπιση των κλιματικών αλλαγών.\nΜεγάλη ήταν η συμμετοχή και στην Ελλάδα, όπου από τις 8:30, και για μία ώρα, πολλά νοικοκυριά, αλλά και δεκάδες δημόσια κτίρια έσβησαν τα φώτα, δίνοντας με αυτό τον τρόπο το δικό τους παρόν στην εκστρατεία για τη σωτηρία του πλανήτη.\nΣτην εκστρατεία συμμετείχαν και τα ιστορικά μνημεία κάθε χώρας, σύμβολα της παγκόσμιας πολιτιστικής κληρονομιάς. Έτσι, στην Ελλάδα, από τις 20:30 και για μία ώρα χωρίς φωτισμό έμειναν η Ακρόπολη, ο ναός του Ποσειδώνα στο Σούνιο, ο Λυκαβηττός, ο Λευκός Πύργος, αλλά και η γέφυρα Ρίου – Αντιρρίου, καθώς και τα 24 κτίρια του υπουργείου Περιβάλλοντος.\nΠέρυσι, η χώρα μας ήρθε δεύτερη στην παγκόσμια κατάταξη, καθώς στην κινητοποίηση συμμετείχαν ενεργά 480 δήμοι και πάνω από 1 εκατομμύριο ιδιώτες. Μεγάλη ήταν η ανταπόκριση και στη φετινή εκστρατεία, αφού είχαν δηλωθεί περισσότερες από 22.441 συμμετοχές! Στην εκστρατεία «Ώρα της Γης» συμμετείχαν 206 δήμοι και κοινότητες, 232 σχολεία, 733 φορείς και επιχειρήσεις και περισσότεροι από 1.600 ιδιώτες.\nΑνάμεσα στα δύο φύλα το παιδί της Γκιουλσάχ\nΑγόρι ή κορίτσι είναι το παιδί της Γκιουλσάχ; Οι γιατροί δεν κατάφεραν ακόμη να της δώσουν σαφή απάντηση. Τώρα μαζί με τον σύζυγό της περιμένουν την εξέταση χρωματοσωμάτων, ελπίζοντας ότι θα ξεκαθαρίσει το φύλο του παιδιού τους.\n«Έπαθα σοκ όταν έμαθα ότι το παιδί μου έχει διπλό φύλο», είπε η Γκιουλσάχ. Γέννησε πριν από τρεις μήνες στο Νοσοκομείο της Αττάλειας και για αρκετές μέρες οι γιατροί δεν την άφησαν να δει το παιδί. «Μου το έκρυψαν ότι είχε διπλό φύλο», λέει η Γκιουλσάχ, ωστόσο της το αποκάλυψαν λίγες μέρες αργότερα. «Είμαι απελπισμένη, δεν μπορώ να κάνω τίποτα, τη μια μέρα μου λένε ότι είναι αγόρι και την άλλη ότι είναι κορίτσι.\nΑς μου πούνε επιτέλους την ταυτότητα του παιδιού μου. Αν με ρωτήσει κάποιος, τι θα του πω; Όλοι οι άνθρωποι λένε έχω γιο ή έχω κόρη. Εγώ τι θα λέω; Η διάθεσή μου έχει πλέον χαλάσει».\nΟι γιατροί. Το ίδιο ερώτημα απευθύνει και στους γιατρούς. «Πώς να αγαπήσω το παιδί μου, σαν κόρη μου ή σαν γιο μου;». Και η απάντηση των γιατρών είναι: «Αγάπα το σαν παιδί σου». Το πιο δύσκολο ερώτημα της το απευθύνει ο γιος της Εφέ.\n«Μαμά το αδελφάκι μου είναι κορίτσι ή αγόρι;». Και η Γκιουλσάχ δεν μπορεί να απαντήσει. Με τον σύζυγό της Ζαφέρ, ο οποίος εργάζεται ως οδηγός για αρκετό καιρό, δεν μπορούσαν να αποφασίσουν τι όνομα να δώσουν στο νεογέννητο παιδί τους.\nΤελικά κατέληξαν να του δώσουν ένα όνομα που είναι και για κορίτσια και για αγόρια.\nΕπέστρεψε στη Σκωτία η «Μεγάλη Κυρία του Λοχ»\nTΗΕ ΙΝDΕΡΕΝDΕΝΤ Του ΜΙCΗΑΕL ΜCCΑRΤΗΥ\nΤην αποκαλούν «Μεγάλη Κυρία του Λοχ»ένας θηλυκός ψαραετός που επέστρεψε για εικοστή συνεχή χρονιά στη φωλιά του στη Σκωτία, πραγματοποιώντας για άλλη μία φορά το ταξίδι των 5.000 χλμ. από τη Δυτική Αφρική όπου ξεχειμωνιάζει.\nΣε ηλικία 25 ετών, έχει ζήσει τρεις φορές περισσότερο από όσο είναι ο μέσος όρος ζωής των ψαραετών και θεωρείται ένας από τους μεγαλύτερους σε ηλικία που έχουν καταγραφεί στην Ευρώπη. Οι ψαραετοί αντιμετωπίζουν πολλούς κινδύνους στο μακρύ μεταναστευτικό τους ταξίδι από και προς τη Δυτική Αφρική. Η συνολική απόσταση που κάλυψε στα ταξίδια της κατά τη διάρκεια της ζωής της η «Μεγάλη Κυρία του Λοχ» είναι ίση με τη μισή απόσταση από αυτήν που χωρίζει τη Γη από τη Σελήνη. «Έχουμε εκπλαγεί από το κουράγιο και την αντοχή αυτού του θηλυκού σταυραετού», λέει η Έμα Ρόουλινγκ από την Οργάνωση για την Προστασία της Άγριας Ζωής στη Σκωτία. «Παρά την ηλικία της, επέστρεψε και πάλι σε εμάς και απ΄ ό,τι φαίνεται είναι σε αρκετά καλή κατάσταση. Τώρα περιμένει να φτάσει και ο σύντροφός της για να αρχίσει η εικοστή περίοδος αναπαραγωγής». Σε όλα αυτά τα χρόνια έχει κάνει 55 αυγά, από τα οποία βγήκαν τελικά 46 νεοσσοί που μεγάλωσαν και έφυγαν από τη φωλιά τους. Συνήθως μετά το ζευγάρωμα το θηλυκό γεννά 2-4 αυγά στις αρχές Απριλίου και έξι εβδομάδες αργότερα εκκολάπτονται οι νεοσσοί. Λόγω της ηλικίας της όμως υπάρχουν αμφιβολίες εάν θα μπορέσει να γεννήσει και φέτος. Εάν αυτό συμβεί, περίπου 70 εθελοντές θα αναλάβουν βάρδιες για να προφυλάξουν τον θηλυκό ψαραετό και τα αυγά από λαθροθήρες που τα κλέβουν για ιδιωτικές συλλογές.\nΧάρισε τα εκατομμύριά του λόγω «συμφωνίας με τον Θεό»\nO πολυεκατομμυριούχος που ίδρυσε στη Βρετανία την αλυσίδα σούπερ μάρκετ Κwik Save, χάρισε την αυτοκρατορία του σε φιλανθρωπικό ίδρυμα προκειμένου να εκπληρώσει «μια συμφωνία με τον Θεό». Όταν ο Άλμπερτ Γκουμπέι ήταν ένας άφραγκος πωλητής γλυκών στην Ουαλία, λίγο μετά τον Β΄ Παγκόσμιο Πόλεμο, είχε ορκισθεί να χαρίσει τη μισή του περιουσία στην Εκκλησία εάν ποτέ γινόταν πλούσιος. Τώρα, σε ηλικία 82 ετών, χαρίζει ολόκληρη την περιουσία του- που αποτιμάται περίπου στα 430 εκατομμύρια ευρώ- σε ένα νέο φιλανθρωπικό ίδρυμα, κρατώντας για τον εαυτό του λιγότερα από 9 εκατομμύρια ευρώ.\nΗ Εκκλησία. Ο Γκουμπέι που είναι Ρωμαιοκαθολικός θα συνεχίσει να διοικεί τις επιχειρήσεις του μέχρι να πεθάνει και μέχρι τότε ελπίζει να έχει ανεβάσει την αξία της αυτοκρατορίας του στο 1 δισ. ευρώ. Μετά τον θάνατό του το Ίδρυμα που θα φέρει το όνομά του θα λαμβάνει ετησίως περίπου 20 εκατομμύρια ευρώ από τις επιχειρήσεις. Το μισό εισόδημα θα δίνεται στην Καθολική Εκκλησία προκειμένου να τηρήσει «τη συμφωνία με τον Θεό» και η διανομή του υπόλοιπου θα αποφασίζεται από τα μέλη του Δ.Σ. Εκτός από σούπερ μάρκετ ο επιχειρηματίας είχε και μια αλυσίδα γυμναστηρίων. Όταν κάθε επιχείρησή του έφθανε στην ακμή της την πωλούσε και επένδυε τα λεφτά αλλού, φτιάχνοντας έτσι μια τεράστια περιουσία.\nΤαινία με πρωταγωνιστή τον δολοφόνο!\nΟ ομογενής με τη μητέρα του και τον πατριό του ήταν στη συμμορία δολοφόνων\nΡΕΠΟΡΤΑΖ: ΣΤΕΛΙΟΣ ΒΡΑΔΕΛΗΣ svradelis@dolnet.gr\n«Σε μερικές περιπτώσεις όταν σκοτώναμε κάποιον και τον τεμαχίζαμε, οι άλλοι έτρωγαν τις σάρκες του πτώματος». Η αποκάλυψη του ομογενούς κατά συρροήν δολοφόνου Τζέιμς- Σπυρίδωνος Βλασσάκη είχε σοκάρει την Αυστραλία οι δράστες έιχαν αποκληθεί «οι χειρότεροι δολοφόνοι της χώρας»\nΑπό το 1992 μέχρι το 1997, ο Βλασσάκης μαζί με τη μητέρα του, τον πατριό του Τζον Μπάντινγκ και τον οικογενειακό τους φίλο σκότωσαν 12 ανθρώπους. Τα περισσότερα πτώματα, μετά τις δολοφονίες, τα τεμάχιζαν και τα αποθήκευαν στο θησαυροφυλάκιο μιας εγκαταλελειμμένης τράπεζας στην πόλη Σνόουταουν, από την οποία και πήρε το όνομά της η συμμορία.\nΠριν από μερικές ημέρες, η πολιτειακή κυβέρνηση της Βικτόριας αποφάσισε να χρηματοδοτήσει με το ποσό των 166.000\nευρώ την παραγωγή μιας κινηματογραφικής ταινίας, η οποία θα αναφέρεται στις φρικιαστικές δολοφονίες. Ο Βλασσάκης, ο μοναδικός από τους συλληφθέντες που συνεργάστηκε με την αστυνομία και αποκάλυψε τη δραστηριότητα της συμμορίας, θα είναι ο «πρωταγωνιστής» της ταινίας, στην οποία η ιστορία θα ειπωθεί από την οπτική του γωνία. Η απόφαση ήδη έχει ξεσηκώσει θύελλα διαμαρτυριών στην Αυστραλία, ενώ παραμένει άγνωστο το ποσό που θα πάρει ο Βλασσάκης από την κινηματογραφική εταιρεία.\nΕίχε βιαστεί. Εγκέφαλος των δολοφόνων της Σνόουταουν θεωρείται ο Τζον Μπάντινγκ. Όταν ο Βλασσάκης ήταν 14 χρονών, το 1997, η μητέρα του Ελίζαμπεθ παντρεύτηκε στην Αδελαΐδα τον Μπάντινγκ, ο οποίος δήλωνε φανατικός πολέμιος των ομοφυλόφιλων και των παιδόφιλων. Στην περιοχή βρέθηκε κατά λάθος, όταν χάλασε το αυτοκίνητό του.\nΟ Μπάντινγκ έγινε για τον Βλασσάκη ο πατέρας που δεν γνώρισε και είχε κερδίσει την απόλυτη εμπιστοσύνη του. Ο 14χρονος τότε Έλληνας του είχε εκμυστηρευτεί πως ο ετεροθαλής αδελφός του Τρόι τον είχε κακοποιήσει σεξουαλικά το προηγούμενο καλοκαίρι και ο θετός πατέρας του του υποσχέθηκε εκδίκηση.\nΕκείνες τις ημέρες, στην αυστραλιανή τηλεόραση και τη σειρά «Οι πιο καταζητούμενοι», προβάλλονταν σε δύο επεισόδια η υπόθεση δολοφονίας του 22χρονου Κλίντον Τρεζίζ. «Αυτή η δολοφονία είναι το καλύτερο έργο μου», εκμυστηρεύτηκε ο Μπάντινγκ στον Βλασσάκη και τη μητέρα του.\nΣτη συνέχεια, αποκάλυψε στην οικογένειά του πως είχε σκοτώσει τέσσερις ακόμη άνδρες με τη δικαιολογία πως ήταν ομοφυλόφιλοι. Παραδόξως, ο Βλασσάκης και η μητέρα του έδειξαν ενθουσιασμένοι που ζούσαν με έναν δολοφόνο. Ένα από τα θύματά του, ο Μπάρι Λέιν, ήταν ο ερωτικός σύντροφος του Βάγκνερ, με τον οποίο ο Μπάντινγκ διέπραξε μαζί όλες τις δολοφονίες. Όπως υποστήριξε ο εγκέφαλος της εταιρείας δολοφόνων, «ο Λέιν είχε εκμεταλλευτεί τον φίλο μου όταν έφυγε από το σπίτι του σε ηλικία 14 ετών και τον ανάγκασε να κάνει πράξεις που δεν ήθελε». Ο Μπάντινγκ δεν είχε διστάσει να διαμελίσει και να κρύψει το σώμα τής πρώην ερωμένης του, προτού παντρευτεί τη μητέρα του Βλασσάκη.\nΒασανίστηκαν με απάνθρωπο τρόπο O πρώτος φόνος στον οποίο συμμετείχε ο Βλασσάκης ήταν του 21χρονου ετεροθαλούς αδελφού του Τρόι Γιούντε. Ο Μπάντινγκ, ο Βάγκνερ, ο Βλασσάκης και η μητέρα του επισκέφθηκαν τον Τρόι στο σπίτι του. Οι δύο πρώτοι στραγγάλισαν τον 21χρονο και μετέφεραν το πτώμα του στο θησαυροφυλάκιο μια εγκαταλελειμμένης τράπεζας που είχε νοικιάσει η οικογένεια του Βλασσάκη.\nΑκολούθησε η δολοφονία του Φρέντερικ Μπρους. Το «αμάρτημά» του ήταν πως ως άτομο με ειδικές ανάγκες λάμβανε από το κράτος ένα σχετικά μεγάλο βοήθημα, το οποίο ήθελε να καρπωθεί ο θείος του, Μαρκ Χάιντον, φίλος των δολοφόνων. Για τον Βλασσάκη, ήταν η δεύτερη δολοφονία που έλαβε μέρος, και ακολούθησε ο διαμελισμός του πτώματος στην τράπεζα.\nΑνάπηρος. Οι δολοφόνοι της Σνόουταουν είχαν καταλάβει ότι αν εντόπιζαν ανθρώπους που έπαιρναν κοινωνικά βοηθήματα, αλλά δεν είχαν οικογένεια για να τους προσέχει, θα μπορούσαν να τα καρπώνονται χωρίς προβλήματα. Ο επόμενος στόχος ήταν ο 29χρονος Γκάρι Ο΄ Ντάιερ, ο οποίος είχε μείνει ανάπηρος ύστερα από αυτοκινητικό ατύχημα. Ο Βλασσάκης έγινε φίλος με το θύμα, το οποίο βασανίστηκε με απάνθρωπο τρόπο, όπως διαπίστωσαν οι ιατροδικαστές. Τελικά, η οικογένεια Βλασσάκη έγινε αποδέκτης του κοινωνικού βοηθήματος.\nΣτη συνέχεια, η συμμορία δολοφόνησε την 29χρονη γυναίκα του φίλου τους Χάιντον, με τη δική του συναίνεση.\nΗ Ελίζαμπεθ ήταν η μοναδική γυναίκα θύμα της εταιρείας δολοφόνων και πλήρωσε με τη ζωή της την υποψία πως «μπορεί να έλεγε κάτι στην αστυνομία». Οι διωκτικές αρχές, αμέσως μετά τη δήλωση εξαφάνισής της από τον αδελφό της, άρχισαν την παρακολούθηση των τηλεφωνικών συνδιαλέξεων του συζύγου της, από τις οποίες και κατάφεραν να βρουν στοιχεία για τη δράση των δολοφόνων.\nΣυνεργάστηκε. Μέχρι τη σύλληψή τους όμως δολοφόνησαν ακόμη έναν άνθρωπο. Ήταν ο δεύτερος ετεροθαλής αδελφός του Βλασσάκη, ο 24χρονος Ντέιβιντ Τζόνσον. Ο Βλασσάκης, με αντάλλαγμα να γλιτώσει τη θανατική ποινή, δέχτηκε να συνεργαστεί με την αστυνομία και αποκάλυψε όλους τους φόνους και τα σημεία όπου είχαν θαφτεί τα πτώματα. Καταδικάστηκε τέσσερις φορές σε ισόβια, αλλά θα αποφυλακιστεί το 2025, σε ηλικία 46 ετών. Η μητέρα του πέθανε από καρκίνο πριν από την καταδίκη της. Την περασμένη εβδομάδα, μία πρώην κοπέλα του Βλασσάκη, η Μπιάνκα Ρόμπερτς, με την οποία είχαν μια σύντομη σχέση όταν εκείνος ήταν 11 ετών, αποκάλυψε πως στις 2 Σεπτεμβρίου σκοπεύει να παντρευτεί τον «καλό» της, με τον οποίο ξανάρχισαν τη σχέση τους τα τελευταία επτά χρόνια που βρίσκεται στη φυλακή, κάτι που απέκλεισε όμως κατηγορηματικά ο ομογενής υπουργός Δικαιοσύνης Τομ Κουτσαντώνης. Η ταινία πάντως θα προβληθεί στις κινηματογραφικές αίθουσες στα τέλη του 2010.\nΦΩΤΟ 1:Ο Μπάντινγκ (αριστερά) δικαιολογούσε τους φόνους λέγοντας πως «καθαρίζει τον κόσμο από ομοφυλόφιλους και παιδεραστές». Τους περισσότερους φόνους ωστόσο έκανε για να εισπράττει τα κοινωνικά βοηθήματα των θυμάτων του. Στο θησαυροφυλάκιο μιας εγκαταλελειμμένης τράπεζας στην πόλη Σνόουταουν οι δολοφόνοι τοποθετούσαν τα θύματά τους, αφού πρώτα τα τεμάχιζαν, και σε ορισμένες περιπτώσεις τα έτρωγαν\nΦΩΤΟ2: Ο Ρόμπερτ Βάγκνερ (φωτό) και ο Τζέιμς Σπύρος Βλασσάκης θεωρήθηκαν από την αστυνομία πειθήνια όργανα του Μπάντινγκ. Για τον Έλληνα ομογενή η αυστραλιανή αστυνομία ζήτησε και πέτυχε την καταστροφή όλων των φωτογραφιών του για να μείνει μυστική η ταυτότητά του με τη δικαιολογία πως πρόκειται για συνεργάτη της\n«Έπεσε» εν ώρα… καθήκοντος!\nΑλλαγή φρουράς για τους ευζώνους έξω από τη ρωσική Βουλή, με πολλά απρόοπτα όμως!!!\nΒλέπετε είχε μόλις βρέξει και το οδόστρωμα γλιστρούσε πάαααρα πολύ!!!\nΕίναι λοιπόν ο δόλιος ο φρουρός και κάνει τα δικά του και ξαφνικά… τρώει μια γλίστρα που ήταν όλη δική του!!!\nΔείτε την απίστευτη τούμπα του φρουρού.\nΚατεβάζουμε τους διακόπτες στις 20.30\nΧιλιάδες πολίτες και εκατοντάδες δήμοι και κοινότητες στην Ελλάδα θα σβήσουν εθελοντικά τα φώτα για μια ώρα σήμερα, στις 20.30, συμμετέχοντας στη συμβολική Ώρας της Γης, μια διεθνή δράση ευαισθητοποίησης κατά της κλιματικής αλλαγής.\nΣτην πρωτοβουλία συμμετέχει και το υπουργείο Εξωτερικών, σβήνοντας για μία ώρα τα φώτα των υπηρεσιών της Κεντρικής Υπηρεσίας.\nΗ μεγάλη συμμετοχή θα μπορούσε να αποτελέσει μέσο πίεσης, ώστε η διεθνής κοινότητα να καταλήξει σε μια νέα συμφωνία κατά της παγκόσμιας θέρμανσης στη διάσκεψη για το κλίμα που θα πραγματοποιήσει ο ΟΗΕ το Δεκέμβριο στο Μεξικό\nΑντιδρά η Τουρκία στη γερμανική πρόταση για «προνομιακή σχέση» με την ΕΕ\nΗ πρόταση της Γερμανίας για «προνομιακή εταιρική σχέση» ανάμεσα στην ΕΕ και την Τουρκία στερείται «νομικής βάσης», δήλωσε το Σάββατο ο Τούρκος υπουργός Ευρωπαϊκών Υποθέσεων Εγκεμέν Μπαγκίς, δυο ημέρες πριν από την επίσκεψη της Γερμανίδας καγκελαρίου Ανγκελα Μέρκελ.\n«Η προνομιακή εταιρική σχέση είναι κάτι που δεν υφίσταται. Δεν έχει νομική βάση στην Ευρωπαϊκή Ενωση» δήλωσε ο Μπαγκίς σε ξένους δημοσιογράφους.\nΗ Μέρκελ επανέλαβε αυτήν την εβδομάδα την αντίθεσή της σε μια πλήρη ένταξη της Τουρκίας στην ΕΕ, τασσόμενη υπέρ μιας «προνομιακής εταιρικής σχέσης».\n«Η καγκελάριος είναι πολύ προσηλωμένη στο να μη χάσει η Ευρώπη το χαρακτήρα της» δήλωσε πηγή προσκείμενη στη γερμανική κυβέρνηση.\nΒυθίστηκε νοτιοκορεατικό πλοίο\nΣκάφος του Πολεμικού Ναυτικού της Νότιας Κορέας με 104 μέλη πληρώματος βυθίστηκε στα ανοιχτά των ακτών της Βορείας Κορέας. Αν και μέχρι στιγμής δεν έχει διευκρινιστεί η αιτία, σύμφωνα με τα νοτιοκορεατικά μέσα ενημέρωσης, δεν αποκλείεται η βύθιση του πλοίου να οφείλεται σε επίθεση με τορπίλη από τη Βόρεια Κορέα. Εκφράζονται φόβοι ότι πολλοί ναυτικοί έχουν χάσει τη ζωή τους.\nΤο πλοίο βυθίστηκε κοντά στη νήσο Μπαενγκνιεόνγκ, στα θαλάσσια ύδατα κοντά στη Βόρεια Κορέα. Σύμφωνα με αξιωματούχο της Σεούλ, τουλάχιστον 58 από τα 104 μέλη του πληρώματος έχουν διασωθεί ενώ σε εξέλιξη βρίσκεται επιχείρηση διάσωσης για τους υπόλοιπους ναυτικούς.\nΣτη Σεούλ πραγματοποιείται έκτακτη σύσκεψη του υπουργικού συμβουλίου και εξετάζεται το ενδεχόμενο το πλοίο να έχει πληγεί από τορπίλη της Βόρειας Κορέας. Τις τελευταίες εβδομάδες η Βόρεια Κορέα ανακοίνωσε ότι ενισχύει την άμυνά της σε απάντηση κοινών γυμνασίων της Νότιας Κορέας και των Ηνωμένων Πολιτειών. Επίσημα πάντως δεν επιβεβαιώνονται οι πληροφορίες για ανάμειξη της Βόρειας Κορέας. Σύμφωνα με νοτιοκορεατική κυβερνητική πηγή, δεν είναι σαφές αν το περιστατικό συνδέεται με τη Βόρεια Κορέα. «Αυτή τη στιγμή, κύριο μέλημά μας είναι η διάσωση των ανθρώπων», τόνισε.\nΤο νοτιοκορεατικό πρακτορείο ειδήσεων Yonhap μετέδωσε επίσης ότι το σκάφος του Πολεμικού Ναυτικού είχε ρίξει βολές προς άγνωστο πλοίο στο Βορρά πριν βυθιστεί. Ούτε και αυτή η πληροφορία επιβεβαιώνεται μέχρι στιγμής από κυβερνητικούς αξιωματούχους στη Σεούλ.\nΙερέας είχε ασελγήσει σε 200 παιδιά με προβλήματα ακοής\nΔιευρύνεται το σεξουαλικό σκάνδαλο που πλήττει την Ρωμαιοκαθολική Εκκλησία και αφορά σε καταγγελίες για σεξουαλική κακοποίηση ανηλίκων από ιερείς, εμπλέκοντας και τον πάπα Βενέδικτο. Σύμφωνα με άρθρο των New York Times, «γνωστοί Αμερικανοί ιερείς αλλά και ο Γιόσεφ Ράτσιγκερ-πριν εκλεγεί πάπας-μαζί με τον σημερινό υπουργό των Εξωτερικών της Αγίας Έδρας Ταρσίζιο Μπερτόνε, συνέβαλαν στην συγκάλυψη ενοχοποιητικών στοιχείων σε βάρος ιερέα που κατηγορήθηκε για παρενόχληση 200 και πλέον ανηλίκων».\nΜε βάση εκκλησιαστικά έγγραφα, τα οποία έφτασαν στα χέρια δύο δικηγόρων, περίπου 200 παιδιά με προβλήματα ακοής κατηγόρησαν τον ιερέα Λόρενς Μάρφι, ο οποίος και εργαζόταν στο σχολείο τους (καθολικό σχολείο για κωφάλαλα παιδιά), στην πολιτεία του Γουϊσκόνσιν από το 1950 ως το 1975. Ο Μάρφι πέθανε το 1998. Σύμφωνα με τα έγγραφα, τον Ιούνιο του 1996, ο τότε Αρχιεπίσκοπος του Μιλγουόκι, Ρέμπερτ Γουίκλαντ, είχε στείλει επιστολές στον καρδινάλιο Ράτσινγκερ, ο οποίος ήταν τότε επικεφαλής της επιτροπής για το Δόγμα της Πίστεως, καταγγέλλοντας την απαράδεκτη συμπεριφορά του συγκεκριμένου ιερέα.\nΟκτώ μήνες αργότερα, ο καρδινάλιος Μπερτόνε, ζήτησε να ξεκινήσει εκκλησιαστική δίκη σε συνθήκες μυστικότητας αλλά, η όλη διαδικασία μετά από λίγο καιρό, σταμάτησε. Είχε μεσολαβήσει επιστολή του Μάρφι στον Ράτσινγκερ στην οποία τόνιζε ότι η όλη υπόθεση έχει παραγραφεί και ζητούσε να περάσει τη ζωή που του είχε απομείνει με ιερατική αξιοπρέπεια.\nΓια συνωμοσία κατά της Εκκλησίας έκανε λόγο σήμερα ο σύμβουλος του Πάπα, Καρδινάλιος Χοσέ Σαραϊβα Μαρτινς. «Δεν θα πρέπει να σκανδαλιζόμαστε αν κάποιοι επίσκοποι γνώριζαν γι'αυτό και το κρατούσαν κρυφό. Αυτό συμβαίνει σε κάθε οικογένεια. Δεν πλένεις τα βρώμικα ρούχα σου δημόσια», είπε ο ίδιος.\nΣήμερα, σε συνέντευξη που δόθηκε κοντά στο Βατικανό, θύματα σεξουαλικής κακοποίησης ιερέων, επέκριναν τον πάπα Βενέδικτο για τον χειρισμό της υπόθεσης.\nΟ «Εμίρης του Καυκάσου» πίσω από τις επιθέσεις στη...\nΠεριορισμό της εξουσίας των δικαστών προτείνει το ...\nΣυγγνώμη ζήτησε η Σερβία για τη σφαγή στη Σρεμπρέν...\nΤην πλήρη απαγόρευση της μαντήλας υπερψήφισε κοινο...\nΜαζικός τάφος αιλουροειδών βρέθηκε σε ζωολογικό κή...\nΓιγάντιο υποθαλάσσιο ηφαίστειο απειλεί τη νότια Ιτ...\nΔικαστήριο στην Τουρκία καταδικάζει σε φυλάκιση αρ...\nΣε δίκη τρεις κατηγορούμενοι για την κλοπή της σορ...\nΤις επιθέσεις στο μετρό της Μόσχας καταδικάζει η δ...\nΚαμία προσέγγιση για Ιράν και ΕΕ στη συνάντηση Μέρ...\nΝίκησε η αριστερά και η ακροδεξιά στριμώχνει τον Μ...\nΣε ηλεκρισμένη ατμόσφαιρα φθάνει η Ανγκελα Μέρκελ ...\n"Κουτσομπολιό" η.. παιδεραστία των κληρικών κατά...\nΗ «ειδική σχέση» Ουάσιγκτον και Λονδίνου έχει τελε...\n46 αγνοούμενοι από την βύθιση του νοτιοκορεάτικου ...\nΤουρκία και Ελλάδα χρειάζονται σχολεία και νοσοκομ...\nΤην παρέμβαση των ΗΠΑ για την Αμμόχωστο ζήτησε ο Μ...\nΑντιδρά η Τουρκία στη γερμανική πρόταση για «προνο...\nΙερέας είχε ασελγήσει σε 200 παιδιά με προβλήματα ...\nΝικητής των εκλογών στο Ιράκ ο Αλάουι\nΣε πρόοδο στο Κυπριακό ευελπιστεί η Χ. Κλίντον\nSMS για την Αϊτή\nΑνήσυχη για την υγεία του Σαρκοζί η Carla Bruni\nΚύμα διαδηλώσεων στη Γαλλία κόντρα στις μεταρρυθμί...\nΙσραηλινό διπλωμάτη απελαύνει η Βρετανία για την υ...\nΟ «Μαθουσάλας» ήδη ζούσε όταν χτίστηκαν οι πυραμίδ...\nΑντιδρούν στις μεταρρυθμίσεις Ερντογάν\nΔύο νέες συλλήψεις για την κλοπή της σορού του Τ. ...\nΈκανα ό, τι μπορούσα λέει ο γιατρός του Jackson\nΗ πλειοψηφία των Γάλλων δεν επιθυμεί υποψηφιότητα ...\nΘρίαμβος των Σοσιαλιστών κόντρα στον Σαρκοζί στις ...\nΟ μικρός "θεός" με τα τέσσερα χέρια και πόδια\nΤο FBI πιάνει "φιλίες" μέσω του Facebook\nΣπίτι σε μέγεθος μπιλιάρδου!\nΠρονομιακή σχέση προτείνει στην Τουρκία η Μέρκελ\nΈκλεψαν οστά Κυπρίων αρχιεπισκόπων\nΓαλλία: Στις κάλπες για το β' γύρο των περιφερειακ...\nΤουλάχιστον 10 νεκροί από επίθεση αυτοκτονίας στο ...\nΜπαν Κι Μουν: Ο αποκλεισμός της Γάζας προκαλεί απα...\nMoore και Vardalos απέτρεψαν αυτοκτονία νεαρού\nΜπερλουσκόνι: επίδειξη δύναμης με μαζορέτες\n"Κουμπαράς¨στην Αυστραλία για ενίσχυση της Ελλάδας...\nΣεισμός στο Γκουαντάναμο\nΤελική «μάχη» Ομπάμα για την υγεία\nΗ ρύπανση μας έκρυψε τον ήλιο\nΗφαίστειο - δολοφόνος στη Νέα Ζηλανδία\nΥπερηχητική βουτιά από ύψος 193.000 μέτρων!\nΞανά στην πολιτική αρένα\nΕλβετοί πήραν το «Όσκαρ» των τυριών\nΣυγγνώμη ζητά ο Πάπας για το σκάνδαλο της σεξουαλι...\nΗ ΕΕ προειδοποιεί το Ιράν για τις παρεμβολές στις ...\nΞεκίνησε η τριήμερη απεργία στην British Airways\nΑντικυβερνητικά συλλαλητήρια στη Ρωσία\nΤαξιδιωτική οδηγία για την Τουρκία\nΣυνάντηση Βούλγαρου προέδρου με τον Τούρκο ΥΠ.ΕΞ.\nΑναβάλλεται το ταξίδι Ομπάμα στην Ασία\nΣυλλήψεις 20 υπόπτων για συμμετοχή στο συνωμοτικό ...\nΔύσκολες ισορροπίες στη Μέση Ανατολή, σε νέα Ιντιφ...\nΜε απέλαση «απειλεί» 100.000 Αρμένιους ο Ερντογάν\nΔιεθνής Αμνηστία: Εκκληση στην Κούβα για απελευθέρ...\nΚαθάρισε με ένα συγνώμη ο αρχιεπίσκοπος της Ιρλανδ...\nΣυνάντηση Οικουμενικού Πατριάρχη - αρμόδιου Επιτρό...\nΥπουργός χαρακτήρισε την ομοφυλοφιλία ασθένεια\nΤουρκία: Μη δεσμευτική η γνωμοδότηση της Επιτροπής...\nΗ μεγάλη απάτη της... ταρίφας\nΞεκλείδωσαν τα μυστικά της παπαρούνας του οπίου\nΕπίθεση κατά ισλαμιστών ανταρτών στο Βόρειο Ουαζιρ...\nΣ. Εργκίν: Το ζήτημα της Χάλκης μπορεί να λυθεί με...\nΑκόμη δύο ιερείς κατηγορούνται για παιδεραστία\nΤούρκος στρατιώτης νεκρός μετά από συμπλοκή με Κού...


Άτακτες φωνές: Άρθρο – κόλαφος επιφανούς Αμερικανού για την Ουκρανία, γκρεμίζει την προπαγάνδα!\nΗ ΑΛΛΗ -ΑΜΕΡΙΚΑΝΙΚΗ ΕΠΙΣΗΣ- ΑΦΗΓΗΣΗ ΓΙΑ ΤΗΝ ΕΚΡΗΚΤΙΚΗ ΚΡΙΣΗ ΣΤΗΝ ΟΥΚΡΑΝΙΑ\nΗ μονόφθαλμη εκδοχή των γεγονότων στην Ουκρανία, που από μηνός μεταδίδεται από τα συστημικά μονοπώλια «ενημέρωσης» στην Ελλάδα, με αποκορύφωμα το απρόοπτο της Δευτέρας στη ΝΕΡΙΤ, όπου η αφήγηση έκτακτου απεσταλμένου της στην Κριμαία προκάλεσε τηλεφωνική έκρηξη αγανάκτησης του παροπλισμένου ανταποκριτή της στην Μόσχα,κ.Λιάτσου, επιβάλλει, για την αποκατάσταση κάποιας ισορροπίας, την εισαγωγή μιας άλλης αφήγησης, επίσης αμερικανικής προελεύσεως μεν, αλλά όχι συνάδουσας με την υποκλινόμενη στο Κίεβο Βενιζέλεια διπλωματία.\nΠροσφέρεται γι’ αυτή την αποστολή το κατωτέρω άρθρο της 3-3-2014 του Αμερικανού συντηρητικού, άλλοτε υπουργού Οικονομικών, αρχισυντάκτη\nτης Γουώλ Στρήτ Τζέρναλ, αρθρογράφου οικονομικών φύλλων και συγγραφέα Πωλ Γκρέκ Ρόμπερτς (σε μετάφραση Μ.Σ.):\n« Η Αλαζονεία της Ουάσιγκτων΄Εστησε Σκηνικό Πολέμου\nΠωλ Γκρεγκ Ρόμπερτς\nΣε ορισμένους κύκλους (των ΗΠΑ) αυξάνει η συνειδητοποίση των πολύ σοβαρών κινδύνων της κρίσεως που προκάλεσε η Ουάσιγκτων στην Ουκρανία.\nΟργανωμένοι και εξοπλισμένοι νεο-ναζιστές άρπαξαν τον έλεγχο από τα πολιτικά ανδρείκελα που η αμερικανική εξουσία σχεδίαζε να τοποθετήσει επικεφαλής της Ουκρανίας και επιτίθενται σε Εβραίους, σε Ρώσους και σε Ουκρανούς πολιτικούς. Η κυβέρνηση της Κριμαίας αποκήρυξε την παράνομη κυβέρνηση , η οποία υφάρπαξε την εξουσία στο Κίεβο και ζήτησε την προστασία της Ρωσίας. Οι ουκρανικές ένοπλες δυνάμεις της Κριμαίας προσχώρησαν στη Ρωσία. Η ρωσική κυβέρνηση ανακοίνωσε ότι θα προστατεύσει επίσης και τις πρώην ρωσικές επαρχίες της ανατολικής Ουκρανίας.\nΗ Κριμαία ήταν επαρχία της Ρωσίας, την οποία ο Κρουστσώφ μεταβίβασε στην Σοβιετική Δημοκρατία της Ουκρανίας στη δεκαετία του ’50. ΄Οπως είχε τονίσει ο Αλέξανδρος Σολτζενίτσιν, η μεταβίβαση ρωσικών επαρχιών στην επικράτεια της Ουκρανίας ήταν μια πράξη παραφροσύνης του κομμουνιστικού κόμματος. Η Ουκρανία αποτελούσε τμήμα της Σοβιετικής ΄Ενωσης αλλά ανήκε στη Ρωσία από τον 18ο Αιώνα. Η ουκρανική καταγωγή του Κρουστσώφ ίσως συνετέλεσε στην απόφαση εκείνη.\nΟπωσδήποτε το γεγονός δεν είχε σημασία μέχρι της στιγμής που η Σοβιετική ΄Ενωση κατακερματίσθηκε. Υπό την πίεση της Ουάσιγκτων η Ουκρανία έγινε ανεξάρτητη χώρα, διατηρώντας τις ρωσικές επαρχίες , αλλά η Ρωσία διατήρησε την ναυτική βάση της τής Μαύρης Θάλασσας στην Κριμαία.\nΗ Ουάσιγκτων προσπάθησε, αλλά απέτυχε, να θέσει την Ουκρανία υπό τον έλεγχό της το 2004, με την «πορτοκαλί επανάσταση», που είχε χρηματοδοτήσει. Μετά απ’ αυτή την αποτυχία, η Ουάσιγκτων – σύμφωνα με την βοηθό Υπουργό Εξωτερικών Βικτώρια Νούλαντ- «επένδυσε» 5 δις. δολλάρια στην Ουκρανία για την υποκίνηση κινήματος υπέρ της ένταξης της χώρας στην Ε.Ε. Θα άνοιγαν έτσι οι πύλες της Ουκρανίας στη λεηλάτησή της από δυτικούς τραπεζίτες και πολυεθνικές, αλλά και για τον κύριο στόχο της Ουάσιγκτων: την εγκατάσταση αμερικανικών βάσεων πυραύλων στα σύνορα της Ρωσίας και την αποστέρηση της Ρωσίας από την ναυτική βάση της στην Κριμαία και τις βιομηχανίες όπλων στην ανατολική Ουκρανία. Συμμετοχή της Ουκρανίας στην Ε.Ε. σημαίνει συμμετοχή στο ΝΑΤΟ.\nΗ Ουάσιγκτων θέλει βάσεις πυραύλων στην Ουκρανία για να υποβαθμίσει την πυρηνική αποτρεπτική ισχύ της Ρωσίας και να μειώσει έτσι την ικανότητά της να αντισταθεί στον αμερικανικό ηγεμονισμό. Μόνο τρείς χώρες κλείνουν τον δρόμο στην παγκόσμια ηγεμονία της Ουάσιγκτων, η Ρωσία, η Κίνα και το Ιράν.\nΤο Ιράν είναι περικυκλωμένο από αμερικανικές βάσεις και αμερικανικούς στόλους έξω από τις ακτές του. Ο «Αξονας στην Ασία», πού εξήγγειλε το πολεμοχαρές καθεστώς Ομπάμα, περιβάλλει την Κίνα με αεροπορικές και ναυτικές βάσεις. Η Ουάσιγκτων περικυκλώνει τη Ρωσία με αμερικανικούς πυραύλους και ΝΑΤΟϊκές βάσεις. Οι διεφθαρμένες κυβερνήσεις της Βαρσοβίας και της Πράγας πληρώθηκαν για να δεχθούν βάσεις πυραύλων και ραντάρ, που καθιστούν τά κράτη μαριονέττες Πολωνία και Τσεχία πρώτους στόχους πυρηνικής εκμηδένισης. Η Ουάσιγκτων αγόρασε την άλλοτε ρωσική και σοβιετική επαρχία της Γεωργίας, γενέτειρα του Ιωσήφ Στάλιν, και ετοιμάζεται να την εντάξει στο ΝΑΤΟ.\nΟι δυτικευρωπαϊκές μαριονέττες της Ουάσιγκτων είναι πολύ βουλιμικές στο αμερικανικό χρήμα για να συνειδητοποιήσουν πως αυτές οι ακραία προκλητικές κινήσεις αποτελούν ευθεία στρατηγική απειλή για τη Ρωσία. Η στάση των ευρωπαϊκών κυβερνήσεων φαίνεται να είναι «μετά από εμένα, ο κατακλυσμός.»\nΗ Ρωσία υπήρξε αργή στην αντίδρασή της, στις επί πολλά χρόνια προκλήσεις της Ουάσιγκτων, ελπίζοντας σε κάποιο σημάδι λογικής και καλής θέλησης που θα ερχόταν από τη Δύση. Αντί γι’ αυτό η Ρωσία αντιμετώπισε συνεχώς αυξανόμενη δαιμονοποίηση από την Ουάσιγκτων και τις ευρωπαϊκές πρωτεύουσες και αφρίζουσες υστερικές κατηγορίες από τα εκπορνευμένα δυτικά ΜΜΕ. Η μεγάλη μάζα των πληθυσμών της Αμερικής και της Ευρώπης υφίστανται πλύση εγκεφάλου ώστε να βλέπουν σαν ενοχή της Ρωσίας το πρόβλημα που δημιούργησε η εμπλοκή της Ουάσιγκτων στις εσωτερικές υποθέσεις της Ουκρανίας.\nΗ άγνοια, η ιδιοτέλεια και η υποτέλεια των αμερικανικών ΜΜΕ διογκώνει σε μεγάλο βαθμό τον κίνδυνο πολέμου. ΄Ενας πληροφορημένος λαός θα έσκαγε στα γέλια ακούγοντας τον Τζων Κέρρυ να καταγγέλλει τη Ρωσία ότι «εισέβαλε στην Ουκρανία» και «κατά παράβασιν του Διεθνούς Δικαίου». Τον Κέρρυ, Υπουργό Εξωτερικών μιας χώρας πού παράνομα εισέβαλε στο Ιράκ, στο Αφγανιστάν, στη Σομαλία, που οργάνωσε την ανατροπή της κυβέρνησης της Λιβύης, επιχείρησε το ίδιο στη Συρία, επιτίθεται στούς αμάχους πληθυσμούς του Πακιστάν και της Υεμένης με αεροπλάνα-ρομπότ και πυραύλους, συνεχώς απειλεί με επίθεση το Ιράν, εξαπέλυσε τον εκπαιδευμένο από Αμερικανούς και Ισραηλινούς στρατό της Γεωργίας εναντίον του ρωσικού πληθυσμού της Νότιας Οσετίας και τώρα απειλεί τη Ρωσία με κυρώσεις, επειδή ορθώνεται σε υπεράσπιση Ρώσσων και ρωσικών στρατηγικών συμφερόντων. Η ρωσική κυβέρνηση παρατήρησε ότι ο Κέρρυ ανέβασε την υποκρισία σε νέο επίπεδο.\nΟ Κέρρυ δεν έχει απάντηση για το ερώτημα: «Από πότε η κυβέρνηση των ΗΠΑ εγκολπώθηκε και υπερασπίζεται τις αρχές της εθνικής κυριαρχίας και εδαφικής ακεραιότητας;»\nΟ Κέρρυ, όπως πάντοτε, ψεύδεται ασύστολα. Η Ρωσία δέν εισέβαλε στην Ουκρανία. Η Ρωσία έστειλε λίγο περισσότερους στρατιώτες στη δύναμη της ναυτικής βάσης της στη Μαύρη Θάλασσα, κατόπιν των βίαιων αντιρωσικών δηλώσεων και πράξεων που σημειώθηκαν στο Κίεβο. Και καθώς η ουκρανική στρατιωτική δύναμη στην Κριμαία αυτομόλησε στους Ρώσους, ρωσσικές ενισχύσεις δεν ήταν καν αναγκαίες.\nΟ ανεγκέφαλος Κέρρυ, έμπλεος αλαζονείας, διατύπωσε απροκάλυπτες απειλές στη Ρωσία. Ο Ρώσος υπουργός των Εξωτερικών απέρριψε τις απειλές του Κέρρυ ως «απαράδεκτες». Στήθηκε σκηνικό πολέμου.\nΣημειώστε το οξύμωρο της κατάστασης. Το Κίεβο έχει καταληφθεί από υπερεθνικιστές νεο-ναζί. Η Ε.Ε. συγκεντρώνει την εξουσία και καταλύει την κυριαρχία των κρατών μελών της. Μια συμμορία υπερεθνικιστών τραμπούκων είναι το τελευταίο πράγμα που θέλει ή χρειάζεται η Ευρωπαϊκή ΄Ενωση σαν κράτος-μέλος της. Σημειώστε τη συνεργασία του νεοσυντηρητικού καθεστώτος Ομπάμα με τους αντισημίτες ναζιστές. Η νεοσυντηρητική κλίκα που κυριαρχεί στην διακυβέρνηση των ΗΠΑ από την προεδρία Κλίντον είναι πρόβαρα εβραϊκή και πολλά από τα μέλη της έχουν διπλή, αμερικανική και ισραηλινή υπηκοότητα. Οι Εβραίες νεοσυντηρητικοί Βικτώρια Νούλαντ, Βοηθός ΥπΕξ , και Σούζαν Ράϊς, Σύμβουλος Εθνικής Ασφάλειας, έχασαν τον έλεγχο του πραξικοπήματός τους από τους νεο-ναζιστές που κραυγάζουν «θάνατο στους Εβραίους»…\nΗ ισραηλινή εφημερίδα Χααρέτζ ανέφερε στις 24 Φεβρουαρίου ότι ο Ουκρανός Ραββίνος Μοσέ Ρέουβεν Αζμάν συμβούλευσε τους Εβραίους του Κιέβου «να φύγουν από την πόλη και να εγκαταλείψουν τη χώρα.» Ο Εντουάρντ Ντολίνσκυ, επικεφαλής της κεντρικής εβραϊκής οργάνωσης των Εβραίων της Ουκρανίας, εχαρακτήρισε την κατάστασή τους «φρικτή» και ζήτησε την βοήθεια του Ισραήλ.\nΑυτή είναι η κατάσταση που δημιούργησε και υπερασπίζεται η Ουάσιγκτων, ενώ κατηγορεί τη Ρωσία πως καταπνίγει την ουκρανική δημοκρατία. Μια λαοπρόβλητη δημοκρατία ήταν αυτό που υπήρχε στην Ουκρανία, προτού το ανατρέψει η Ουάσιγκτων.\nΤώρα δεν υπάρχει νόμιμη ουκρανική κυβέρνηση.\n΄Ολοι πρέπει να καταλάβουν ότι η Ουάσιγκτων ψεύδεται στα περί Ουκρανίας, όπως ψευδόταν για τον Σαντάμ Χουσείν και τα όπλα μαζικής καταστροφής στο Ιράκ, όπως ψεύδεται για τα πυρηνικά του Ιράν, όπως ψευδόταν ότι ο Σύρος πρόεδρος ΄Ασσαντ χρησιμοποιεί χημικά όπλα, όπως ψευδόταν η Ουάσιγκτων για την Λιβύη, για την Υπηρεσία Εθνικής Ασφάλειας (τηλεπικοινωνιακή κατασκοπεία) και για τα βασανιστήρια.\nΚαι γιά τί δεν έχει πει ψέματα η Ουάσιγκτων;\nΠωλ Γκρέγκ Ρόμπερτς»\nΆρθρο – κόλαφος επιφανούς Αμερικανού για την Ουκρα...\nΑποκατάσταση καταγμάτων με βίδες από μετάξι\n«Κρύος ιδρώτας» «έλουσε» το ΠΑΣΟΚ από την απόφαση ...


Χανιά - elwiki.org\nΗ σήμανση τοποθετήθηκε στις 05/01/2015.\n2.3 Ενετική περίοδος - Ίδρυση νέας πόλης\n2.5.1 Κρητική Πολιτεία\n2.5.3 Εγκατάσταση Μικρασιατών\n2.5.4 Β΄ Παγκόσμιος Πόλεμος\n2.5.5 Σύγχρονη ιστορία\n3.1 Παλιά πόλη\n3.2 Σύγχρονη πόλη\n3.2.1 Νέα Χώρα και Συνοικισμός\n3.2.3 Δημοτική Αγορά και Δικαστήρια\n3.2.4 Χαλέπα και Ταμπακαριά\nΗ πόλη έχει το τυπικό μεσογειακό κλίμα, το οποίο είναι ζεστό και ξηρό τα καλοκαίρια και ήπιο τους χειμώνες. Μεταξύ Απριλίου και Οκτωβρίου ο ουρανός είναι καθαρός. Η ατμόσφαιρα είναι σχεδόν πάντα ζεστή και τα θερμά επεισόδια (με θερμοκρασίες πάνω από 38 °C) δεν είναι πολύ συνηθισμένα, αφού υπάρχει συνεχώς η θαλασσινή αύρα (τα "Μελτέμια"). Συνήθως χιονίζει μόνο στα ορεινά του νομού με πολύ σπάνιες εξαιρέσεις, όπως αυτή στις 13 Φεβρουαρίου 2004 όπου 250–760 mm[εκκρεμεί παραπομπή] χιονιού έπεσαν μέσα στην πόλη. Μερικά μικρά θερμά επεισόδια συμβαίνουν και κατά τους μήνες Μάρτιο και Απρίλιο, όταν σκόνη από τη Σαχάρα μεταφέρεται από ένα ισχυρό "καταβατικό" άνεμο (τύπου Σιρόκο), ο οποίος αποκαλείται Λίβας (επειδή έρχεται από τη Λιβύη).\nΗ μεγαλύτερη θερμοκρασία που καταγράφηκε ποτέ ήταν 42,5 °C, ενώ η χαμηλότερη ήταν (στις 13 Φεβρουαρίου 2004) -1,2 °C το μεσημέρι.\nΤα Χανιά είναι η τοποθεσία σύμφωνα με την οποία οι Μινωίτες έκτισαν την "Κυδωνία". Από ανασκαφές που έγιναν σε διάφορες συνοικίες, όπως αυτή στο Καστέλι, έγινε γνωστό πως η περιοχή ήταν κατοικημένη από τη Νεολιθική εποχή. Η πόλη αποτέλεσε μετά τη Μινωική εποχή μια σημαντική πόλη-κράτος με όρια από τη θάλασσα μέχρι τους πρόποδες των Λευκών Ορέων. Οι πρώτοι αποικιστές από την ηπειρωτική Ελλάδα ήταν οι Δωριείς γύρω στο 1100 π.Χ. Η Κυδωνία βρισκόταν σε συνεχείς διενέξεις με τις άλλες πόλεις κράτη της περιοχής, όπως τα Άπτερα, η Φαλάσαρνα και η Πολυρρήνεια. Επίσης, ο Όμηρος την ανέφερε στην Οδύσσεια (iii.330). Το 69 π.Χ. ο Ρωμαίος πρόξενος Καικίλιος Μέτελλος (Caecilius Metellus) κατέλαβε την Κυδωνία, η οποία έλαβε προνόμια ανεξάρτητης πόλης-κράτους από τους Ρωμαίους, όπου και διατήρησε το δικαίωμα να έχει δικό της νόμισμα μέχρι τον 3ο αιώνα μ.Χ.\nΗ πρώτη βυζαντινή περίοδος διήρκεσε από το 395 ως το 824 μ.Χ. Γι' αυτήν δεν υπάρχουν αρκετές καταγραφές. Κατά την Αραβοκρατία (827 - 961 μ.Χ.) που ακολούθησε η μικρή πόλη πιθανά ονομαζόταν Rabdh el Djobh (Τυρούπολη, πόλη του τυριού) ή Al Hanim. Κατά τη διάρκεια αυτής της περιόδου οι Χριστιανικοί πληθυσμοί μετακινήθηκαν προς τα ορεινά του νομού λόγω των διωγμών. Ο Βυζαντινός στρατηγός Νικηφόρος Φωκάς επανέκτησε την Κρήτη το 961 μ.Χ. Η δεύτερη βυζαντινή περίοδος διήρκεσε μέχρι το 1204 μ.Χ. και το όνομά της άλλαξε σε Χανιά. Οι Βυζαντινοί άρχισαν να ενισχύουν με οχυρωματικά έργα την πόλη, χρησιμοποιώντας αρχαία οικοδομικά υλικά, με σκοπό να αποτρέψουν και άλλη αραβική επιδρομή. Κατά τη διάρκεια αυτής της περιόδου τα Χανιά αποτελούν επίσης έδρα επισκόπου.\nΕνετική περίοδος - Ίδρυση νέας πόλης\nΜετά την τέταρτη σταυροφορία (1204 μ.Χ.) και την κατάλυση της βυζαντινής κυριαρχίας στην περιοχή, η Κρήτη δόθηκε στον Βονιφάτιο τον Μομφερρατικό. Αυτός αποφάσισε να την πωλήσει στους Ενετούς για 1000 ασημένια μάρκα. Το 1252 οι Ενετοί κατάφεραν να υποτάξουν τους Κρήτες επαναστάτες και η Βενετική Σύγκλητος με το διάταγμα της 29 Απριλίου 1252 (Γρηγοριανό ημερολόγιο) διατάσσουν τον Στρατιωτικό Διοικητή να καταλάβουν τη Δυτική Κρήτη και να ιδρύσουν νέα πόλη ή να ανοικοδομήσουν κάποια παλαιά. Τα Χανιά κατόπιν, όπως και όλη η Κρήτη άνθησαν ως εμπορικό κέντρο και ως αγροτική περιοχή.\nΠαρόλα αυτά τα τείχη της δεν κατάφεραν να αποτρέψουν τους Οθωμανούς από το να καταλάβουν την πόλη το 1645 ύστερα από δίμηνη πολιορκία. Οι Οθωμανοί αποφάσισαν να προσεγγίσουν τη πόλη από τα δυτικά και αποβιβάστηκαν κοντά στο μοναστήρι της Γωνιάς στην Κίσσαμο, το οποίο και λεηλάτησαν και έκαψαν. Πολιόρκησαν τα Χανιά στις 2 Αυγούστου 1645. Οι απώλειες και από τις δυο πλευρές ήταν τεράστιες (ειδικά των Οθωμανών). Ο Οθωμανός διοικητής εκτελέστηκε στην επιστροφή του έχοντας χάσει περισσότερους από 40.000 άντρες. Από την εκστρατεία αυτή η οποία για τους Τούρκους παραταύτα θεωρήθηκε ως μεγάλο κατόρθωμα έμεινε μέχρι και σήμερα η φράση Να δείς τα Χανιά και τη Γωνιά ("Hanya’yı Konya’yı gormek") που σημαίνει να καταλάβεις σε βάθος μια δουλειά και να είσαι εύστροφος.\nΑργότερα οι περισσότερες εκκλησίες μετατράπηκαν σε τζαμιά και τα πλούτη της πόλης μεταφέρθηκαν στην έδρα της Οθωμανικής αυτοκρατορίας, την Κωνσταντινούπολη. Οι Τούρκοι εποίκησαν τις ανατολικές συνοικίες της πόλης (Καστέλι και Σπλάτζια), όπου και μετέτρεψαν τον Άγιο Νικόλαο των Δομινικανών μοναχών στο Κεντρικό τους τζαμί ("Houghiar Tzamissi" Turkish: Hünkar Camisi). Έκτισαν επίσης και νέα τζαμιά, όπως αυτό του Kioutsouk Hassan στο παλιό λιμάνι. Τα δημόσια λουτρά (hamam) χτίστηκαν από τους Τούρκους λίγο πιο πάνω, στη σημερινή οδό Χάληδων.Το 1821, με την έναρξη της ελληνικής επανάστασης, υπήρξαν διαμάχες μεταξύ των Χριστιανών και Μουσουλμάνων στα Χανιά, που οδήγησαν σε σφαγή του χριστιανικού πληθυσμού στην πόλη των Χανίων. Ο επίσκοπος Κισσάμου, Μελχισεδέκ Δεσποτάκης, κρεμάστηκε από τους Τούρκους σε έναν πλάτανο στην πλατεία της Σπλάντζιας, ο οποίος υπάρχει και σήμερα.\nΗ Κρήτη μετά την Επανάσταση του 1821 αποδόθηκε από τους Οθωμανούς στους Αιγύπτιους του Μοχάμαντ Άλυ, οι οποίοι τη διατήρησαν έως το 1840. Στην εποχή της Αιγυπτιοκρατίας ανάγεται ο φάρος στο ενετικό λιμάνι των Χανίων. Επί αιγυπτιοκρατίας εκδόθηκε η πρώτη εφημερίδα στην Κρήτη, στα Χανιά, η << Κρητική Φωνή >>, η οποία ήταν δίγλωσση. Επί αιγυπτιακής κατοχής υπήρχαν δύο διοικήσεις στην Κρήτη, η μία στα Χανιά και η άλλη στον Χάνδακα.\nΤο 1841 το νησί επανήλθε σε οθωμανική κατοχή. Από το 1850 κι έπειτα ο Πασάς της Κρήτης διέμενε στα Χανιά, όταν οι Οθωμανοί μετέφεραν για αμυντικούς λόγους (ύπαρξη του ασφαλούς για τον Οθωμανικό στόλο λιμανιού της Σούδας) την πρωτεύουσα της Κρήτης από το Ηράκλειο. Έως το 1850 ο Πασάς του Ηρακλείου, ήταν και Πασάς της Κρήτης. Το 1878, υπογράφτηκε η συνθήκη της Χαλέπας, η οποία παραχωρούσε κάποια σημαντικά δικαιώματα στο χριστιανικό πληθυσμό του νησιού.\nΤο 1898, κατά τη διάρκεια των τελευταίων κινημάτων για ανεξαρτησία και ένωση με την Ελλάδα και ειδικά των αναταραχών στο Ηράκλειο την 25 Αυγούστου 1898 , οι Μεγάλες Δυνάμεις δημιούργησαν την ημιαυτόνομη Κρητικής Πολιτείας με πρωτεύουσα τα Χανιά, με ύπατο αρμοστή της τον πρίγκιπα Γεώργιο. Το παλάτι βρίσκεται στη συνοικία Χαλέπα, στα ανατολικά της παλιάς πόλης, δίπλα στην οικία του Ελευθερίου Βενιζέλου.\nΠαρόλα αυτά ο κύριος στόχος ήταν η ένωση με την Ελλάδα, ο οποίος πραγματοποιήθηκε έπειτα από τη στάση του Ελευθέριου Βενιζέλου προς τον πρίγκιπα Γεώργιο. Ύστερα από αρκετές διαμάχες, η επανάσταση του Θερίσου στις 10 Μαρτίου 1905, κατάφερε να διώξει το Γεώργιο και να φέρει στην Κρήτη τον Αλέξανδρο Ζαΐμη. Τελικά, το 1908, ο Βενιζέλος κατάφερε να εδραιώσει μια επαναστατική κυβέρνηση, η οποία αναγνωρίστηκε από τις Μεγάλες Δυνάμεις. Η μετέπειτα εκλογή του ως πρωθυπουργού της Ελλάδας το 1910 κατάφερε να ενώσει την Κρήτη με την Ελλάδα στις 1 Δεκεμβρίου 1913. Η Ελληνική σημαία υψώθηκε στο φρούριο του Φιρκά στο παλιό λιμάνι με την παρουσία του Βενιζέλου και του βασιλιά της Ελλάδας Κωνσταντίνου. Ο Βενιζέλος, ο οποίος κατάγεται από τις Μουρνιές Χανίων, υπήρξε αρχηγός της Κρητικής επανάστασης του 1896-97 εναντίον της Οθωμανικής αυτοκρατορίας και πρωθυπουργός της Ελλάδας (1910-1915, 1915, 1917-1920, 1924, 1928-1932, 1932 και 1933). Απεβίωσε στις 18 Μαρτίου 1936 και ο τάφος του βρίσκεται στον Προφήτη Ηλία πάνω από τα Χανιά.\nΚομβικό ιστορικό γεγονός αποτελεί η άφιξη και η εγκατάσταση Ελλήνων Μικρασιατών προσφύγων στα Χανιά, μετά την Μικρασιατική Καταστροφή του 1922 και την ανταλλαγή πληθυσμών. Ως εκ τούτου εμπλουτίστηκε ο τοπικός πληθυσμός και ο πολιτισμός της πόλης. Σημειώνεται μάλιστα ότι η συμβίωση και η αλληλεπίδραση μεταξύ γηγενών και προσφύγων ήταν ειρηνικότερη και πιο ομαλή σε σχέση με άλλες περιοχές της Ελλάδας.\nΜια άλλη σημαντική στιγμή στην ιστορία των Χανίων είναι η εισβολή και κατοχή από τις δυνάμεις του Άξονα κατά τη διάρκεια του Β΄ παγκοσμίου πολέμου.Με την μεταφορά της Ελληνικής κυβέρνησης στα Χανιά μετά την κατάληψη της ηπειρωτικής Ελλάδας η πόλη γίνεται η de facto πρωτεύουσα της χώρας(ως πρωτεύουσα ορίζεται η έδρα της κυβέρνησης). Στην συνέχεια όμως έπειτα από έναν ανηλεή βομβαρδισμό της πόλης από τη γερμανική αεροπορία τον Μάιο του 1941, οι Γερμανοί αλεξιπτωτιστές εισέβαλαν στην πόλη από τα δυτικά (από τις περιοχές του Γαλατά και του Μάλεμε) και απωθήθηκαν από τους Βρετανούς στον λόφο της Δεξαμενής στα νότια της πόλης. Ο βασιλιάς Γεώργιος διέμενε σε μια βίλα στα Περιβόλια, κοντά στα Χανιά, στην προσπάθειά του να ξεφύγει από τους Γερμανούς στην Αίγυπτο. Η εβραϊκή κοινότητα των Χανίων υπέστη σημαντικές απώλειες κατά τη διάρκεια της Κατοχής. Οι περισσότεροι από αυτούς, όπως και αντιστασιακοί, μεταφέρθηκαν από τους Γερμανούς σε στρατόπεδα συγκέντρωσης στην κεντρική Ευρώπη. Το 1944, μια Βρετανική τορπίλη βύθισε το πλοίο "Τάναϊς", το οποίο μετέφερε το μεγαλύτερο μέρος της εβραϊκής κοινότητας Χανίων. Τα Χανιά ήταν η τελευταία ευρωπαϊκή πόλη, που απελευθερώθηκε από τους Γερμανούς τον Απρίλιο του 1945, με τους Γερμανούς να εκτελούν ντόπιους μέχρι την τελευταία στιγμή.\nΤη δεκαετία του ΄70 η Κρήτη μετατράπηκε σε μείζονα τουριστικό προορισμό για τον διεθνή και εγχώριο τουρισμό, πράγμα το οποίο συνέβαλε στην άνθηση της οικονομίας και της πολιτιστικής ανάπτυξης της πόλης. Τα Χανιά, έπαψαν να είναι πρωτεύουσα της Κρήτης το 1971, όταν ως πρωτεύουσα της Κρήτης επανήλθε το Ηράκλειο.\nΠαρόλο που βομβαρδίστηκε και κάηκε αρκετές φορές στη μακρόχρονη ιστορία της, η παλιά πόλη των Χανίων θεωρείται από τις ομορφότερες πόλεις της Μεσογείου. Ο ταξιδιώτης μπορεί να περιπλανηθεί στα στενά σοκάκια και σε διάφορα σημεία μπορεί να συναντήσει δείγματα όλων των πολιτισμών που πέρασαν από αυτήν. Στο κέντρο της βρίσκεται ο λόφος του Καστελίου ο οποίος κατοικείται από τη Νεολιθική εποχή και αποτελεί οχυρή θέση δίπλα στο παλιό λιμάνι. Σε αυτόν βρίσκονται το παλάτι του Ύπατου αρμοστή Κρήτης κατά την περίοδο της Κρητικής Πολιτείας, καθώς και αρχαιολογικοί χώροι από τη μινωική εποχή.\nΑπό τη δυτική πλευρά του Καστελίου βρίσκεται η πλατεία Σαντιρβάνι (ή πλατεία Ελ. Βενιζέλου), η οποία αποτελεί την τουριστική καρδιά της πόλης. Από εκεί κανείς μπορεί να επιβιβαστεί σε καραβάκια που επισκέπτονται τα βενετσιάνικα κάστρα στα νησιά των Αγ. Θεοδώρων και της Γραμβούσας. Λίγο πιο πέρα βρίσκεται η πλατεία της Τριμάρτυρης με τη μητρόπολη Χανίων και το αρχαιολογικό μουσείο που φιλοξενείται στον Βενετσιάνικο ναό του St. Francesco. Εκεί βρίσκονται και τα "Στιβανάδικα". Είναι η περιοχή όπου βρίσκονται μαγαζιά που επεξεργάζονται δέρμα και κατασκευάζουν διάφορα δερμάτινα είδη. Το όνομά τους το πήραν από τα στιβάνια, τις κρητικές μπότες, όπου φτιάχνονταν εκεί εδώ και αιώνες. Επίσης, λίγο πιο ανατολικά βρίσκονται τα "Μαχαιράδικα", όπου βρίσκονται πολλά παραδοσιακά μαγαζάκια που φτιάχνουν ακόμη τα κρητικά μαχαίρια.\nΤέλος, το λιμάνι της παλιάς πόλης αποτελεί το ομορφότερο και τουριστικότερο σημείο των Χανίων. Η ακτή Τομπάζη, η ακτή Κουντουριώτη και η ακτή Ενώσεως με αρκετά ιστορικά κτήρια, όπως τα νεώρια, το Γυαλί Τζαμισί (Yalı camisi - Το τζαμί στο γιαλό) και το μεγάλο Αρσενάλι, όπου σήμερα φιλοξενεί το κέντρο αρχιτεκτονικής Μεσογείου. Το κέντρο της είναι το Σαντιρβάνι (Şadırvan), όπου διασταυρώνονται οι κεντρικότεροι δρόμοι της παλιάς πόλης, η οδός Χάληδων, η οδός Κανεβάρο και η Ζαμπελίου. Στην οδό Ζαμπελίου βρίσκεται ένα από τα ωραιότερα δείγματα ενετικού αρχοντικού της πόλης, η καταχρηστικά αποκαλούμενη Loggia των Ενετών, διατηρώντας οικόσημο, λατινικό ρητό και σχεδόν όλα τα αρχιτεκτονικά στοιχεία της πρόσοψης. Η ταυτοποίηση του οικόσημου επέτρεψε την αναγνώριση του ατόμου (Nicolo Clado) και τη χρονολόγηση (1615-1625) του αρχοντικού. Απέναντι από την ακτή μπορεί κανείς να θαυμάσει τον Αιγυπτιακό φάρο του 19ου αιώνα σε σχήμα μιναρέ, χτισμένο στα θεμέλια του παλαιότερου βενετσιάνικου φάρου, που αποτελεί το σήμα κατατεθέν της πόλης.\nΛίγο πιο νότια από την πλατεία της τριμάρτυρης βρίσκεται η πλατεία των Νέων Καταστημάτων, που αποτελεί το όριο της νέας πόλης. Το επίσημο όνομα της πλατείας είναι Πλατεία 1866. Η πλατεία πήρε το όνομά της προς τιμήν της μεγάλης επανάστασης των Κρητών (1866-1869) εναντίον των Τούρκων.Εκεί βρίσκονται τα καταστήματα της πόλης από τις αρχές του 20ού αιώνα. Σήμερα μπορεί κανείς να βρει πολλά γραφικά μαγαζάκια και καφενεία. Εκεί βρίσκονται και οι σταθμοί αστικών και υπεραστικών λεωφορείων.\nΝέα Χώρα και Συνοικισμός\nΣτα δυτικά της παλιάς πόλης βρίσκεται η Νέα Χώρα ενώ νοτιοδυτικά ο Συνοικισμός (κέντρο της σύγχρονης πόλης, περιοχή ΟΤΕ και ΚΤΕΛ). Είναι η ευρύτερη περιοχή όπου κατοίκησαν οι Έλληνες πρόσφυγες από τη Μικρά Ασία μετά τη Μικρασιατική Καταστροφή του 1922. Είναι πολύ ήσυχη και όμορφη περιοχή. Κοντά στην παραλία της Νέας Χώρας βρίσκονται ο Ναυτικός Όμιλος Χανίων και το παλιό εργοστάσιο της ΑΒΕΑ, που είναι η πρώτη βιομηχανική μονάδα της Κρήτης το 19ο αιώνα και σήμερα φιλοξενεί σχολείο. Στη Νέα Χώρα βρίσκεται ο ιστορικός Ναός του Αγίου Κωνσταντίνου κτισμένος από το 1915. Επί της κεντρικής οδού Κισσάμου που διαχωρίζει τις δύο συνοικίες έχει ανεγερθεί το μνημείο της Μικρασιάτισσας Μάνας.\nΣτα ανατολικά της παλιάς πόλης βρίσκεται η παραλία του Κουμ-καπί (Τουρκικά: Kum kapısı, Η Πύλη της Άμμου). Στα μέσα του 19ου αιώνα κατοικήθηκε από Βεδουΐνους Άραβες (τους Χαλικούτες), που μεταφέρθηκαν για εργασία την περίοδο της παραχώρησης στην Αίγυπτο. Εκεί βρίσκεται τα τελευταία χρόνια όλη η νυχτερινή ζωή των Χανίων με πολυάριθμα ταβερνάκια, καφετέριες και μπαρ. Νότιά του βρίσκεται το εθνικό στάδιο Χανίων "Έλενα Βενιζέλου", το κρατικό ωδείο Χανίων και ο γραφικός δημοτικός κήπος (1870), έργο του Ρεούφ Πασά, που κατασκευάστηκε στα πρότυπα των ευρωπαϊκών πάρκων ως το πρώτο κοινοφελές έργο της πόλης, και σήμερα φιλοξενεί το δημοτικό θερινό κινηματογράφο. Στην ανατολική γωνία του βρίσκεται το Ρολόι του 1924.\nΔημοτική Αγορά και Δικαστήρια\nΑνάμεσα στα Νέα Καταστήματα και το Κουμ-Καπί βρίσκεται η δημοτική αγορά Χανίων. Αποτελεί ένα σταυροειδές κτήριο, που κατασκευάστηκε το 1913 στα πρότυπα της αγοράς της Μασσαλίας και από τότε φιλοξενεί διάφορα παραδοσιακά μαγαζάκια και ταβερνάκια. Από εκεί ξεκινά η οδός Δημοκρατίας, που περνά ανάμεσα από το Δημοτικό Κήπο (μέσα στον οποίο βρίσκεται το ιστορικό καφέ "Κήπος" που λειτουργεί από το 1870, έχοντας στεγάσει στο χώρο του τη Βουλή της Κρητικής Πολιτείας, καθώς και μέρος της Δημοτικής Βιβλιοθήκης Χανίων) και το στάδιο, λίγο πιο κάτω συναντά το "δεσποτικό", το αρχοντικό σπίτι του μητροπολίτη Χανίων και καταλήγει στην πλατεία δικαστηρίων. Το πανέμορφο τουρκικό στρατιωτικό νοσοκομείο του 19ου αιώνα, όπου σήμερα φιλοξενεί τα δικαστήρια και τις υπηρεσίες της νομαρχίας Χανίων. Πίσω από τα δικαστήρια βρίσκεται ο ναός Πέτρου και Παύλου, όπου βρέθηκε το αρχαίο νεκροταφείο της πόλης.\nΣτα δυτικά των δικαστηρίων βρίσκεται το Πάρκο Ειρήνης και Φιλίας (επί της οδού Ανδρέα Παπανδρέου) και δίπλα του βρίσκεται το Πνευματικό Κέντρο Χανίων, το Ιστορικό Αρχείο Κρήτης και το Πολεμικό Μουσείο, που φιλοξενείται στον ιταλικό στρατώνα του 19ου αιώνα. Σε μια πρόσφατη πυρκαγιά του 2018, το Πολεμικό Μουσείο κάηκε ολοσχερώς.\nΧαλέπα και Ταμπακαριά\nΑπό τα δικαστήρια ξεκινά επίσης και η οδός Ηρώων Πολυτεχνείου, που οδηγεί στις συνοικίες των Ταμπακαριών (τα παλιά βυρσοδεψεία) και της Χαλέπας. Στη Χαλέπα βρίσκονται πολλά νεοκλασικά κτήρια από την περίοδο της Κρητικής Πολιτείας, όπως και τα τότε προξενεία των Μεγάλων Δυνάμεων. Εκεί βρίσκεται και η οικία του Ελ. Βενιζέλου, που φιλοξενεί το Εθνικό Ίδρυμα Μελετών "Βενιζέλος", η παλιά γαλλική σχολή και το ΤΕΙ Χανίων. Επίσης στη Χαλέπα βρίσκονται και πολλές εκκλησίες, όπως η Αγ. Μαγδαληνή σε Ρώσικο ρυθμό, ή η Ευαγγελίστρια χτισμένη σε ρυθμό Μπαρόκ, καθώς και το μετέπειτα παλάτι του πρίγκηπα Γεώργιου. Στο λόφο πάνω από τη Χαλέπα, βρίσκεται ο Προφήτης Ηλίας με τους Τάφους των Ελ. και Σ. Βενιζέλου. Εκεί μπορεί κανείς να απολαύσει τον καφέ και το γλυκό του με την ομορφότερη θέα στα Χανιά. Εκεί βρίσκεται και η πολυτεχνειούπολη του Πολυτεχνείου Κρήτης (Κουνουπιδιανά). Η περιοχή είναι καταπράσινη και η θέα μαγευτική. Στη συνοικία Χαλέπα κατασκευάζεται το νέο Αρχαιολογικό Μουσείο Χανίων ενώ βρίσκονται σε εξέλιξη έργα επέκτασης συνολικού ύψους 110εκ. ευρώ στο Αεροδρόμιο Χανίων, μετά την ολοκλήρωση των οποίων θα αποτελεί το μεγαλύτερο αεροδρόμιο της Κρήτης.\nΑρχαιολογικό Μουσείο Χανίων (στεγάζεται στο καθολικό της ενετικής μονής του Αγίου Φραγκίσκου)\nΜουσείο Μικρασιατικής Μνήμης (Μουσείο – Κέντρο Έρευνας και Μελέτης του Μικρασιατικού Πολιτισμού) (οδός Σφακίων 25)\nΒυζαντινή και Μεταβυζαντινή Συλλογή Χανίων (ναός San Salvatore)\nΝεό Αρχαιολογικό Μουσείο Χανιών (υπό αποπεράτωση, στην περιοχή Χαλέπας)\nΜητροπολιτικός Ναός Εισοδίων Θεοτόκου (Τριμάρτυρη)\nΝαός Αγίου Νικολάου Σπλάντζιας\nΚαθολικός Ναός Θεοτόκου (1879), στην παλιά πόλη\nΚαθολικός Ναός Αγίου Ρόκκου\nΜνημείο Μικρασιάτισσας Μάνας (οδός Κισσάμου και Μπότσαρη)\nΦάρος Χανιών (ενετικό λιμάνι)\nΕλπίς Μέλαινα,1818-1899, Γερμανίδα συγγραφέας\nΕλευθέριος Βενιζέλος, 1864-1936, Πρωθυπουργός της Ελλάδας\nΚωνσταντίνος Μάνος, 1869-1913, Πολιτικός του 19ου αιώνα και ποιητής\nΣοφοκλής Βενιζέλος, 1894-1964, Πρωθυπουργός της Ελλάδας\nΝάνα Μούσχουρη, 1934 , τραγουδίστρια\nΑλέξης Μινωτής, 1898-1967, διάσημος ηθοποιός του θεάτρου (από τα Δελιανά)\nΚωνσταντίνος Μητσοτάκης, 1918-2017 , Πρωθυπουργός της Ελλάδας\nΕυτύχης Μπιτσάκης, 1927- , θεωρητικός φυσικός-φιλόσοφος από το Κακοδίκι\nΜάρω Δούκα,1947- , συγγραφέας\nΙωάννα Καρυστιάνη, 1952 , συγγραφέας\nΆντρια Ράπτη, 1969 , Ηθοποιός\nΜίκης (Μιχαήλ) Θεοδωράκης, 1925 -, συνθέτης\n↑ Το Παλάτι Δήμος Χανίων\n↑ Η εγκατάσταση των Μικρασιατών στα Χανιά - haniotika-nea.gr\n↑ «Έτσι σώθηκε ο ελληνικός χρυσός στην Κατοχή» . http://www.topontiki.gr/article/181907/etsi-sothike-o-ellinikos-hrysos-stin-katohi. Ανακτήθηκε στις 2018-02-25.\n↑ «Η Loggia Χανίων: ιστορικά, αρχιτεκτονικά και εραλδικά σημεία των καιρών» (PDF). Αρχειοθετήθηκε από το πρωτότυπο (PDF) στις 15 Μαΐου 2011. Ανακτήθηκε στις 15 Μαΐου 2011.\n↑ Μουσείο Μικρασιατικής Μνήμης\nΙστορία του Ελληνικού Έθνους-ΕΚΔΟΤΙΚΗ ΑΘΗΝΩΝ\nΙστοσελίδα Δήμου Χανίων\nΠεριοδικό "Χανιά" - Δήμου Χανιών, 1982\nΚαψωμένος Σ. Γ, Το τοπωνύμιο Χανιά, Κρητικά Χρονικά, τομ.2 (1948), σελ. 181-186\nΧανιά (Αρχείο ντοκιμαντέρ της ΕΡΤ)\nΚατηγορίες: Χανιά | Λιμένες της Ελλάδας\nΗμερομηνια: 15.03.2021 07:51:54 CET